Prof Kok Seong ingatkan orang Cina berpada-pada tuntut ‘hak’

Oleh Siti Hafidah Abd Ghaffar

BANGI, 11 Rejab 1442H, Selasa – Sikap rakus segelintir orang Cina – melalui parti politik kaum – menuntut dan membantah beberapa perkara secara agresif, dibuat dengan tidak mengambil kira kesan kepada pembentukan negara bangsa.

Cara ‘profil tinggi’ yang digunakan parti politik Cina untuk mempertikai hal tertentu – seperti sekolah vernakular dan Sijil Peperiksaan Bersepadu (UEC) – secara terbuka menyebabkan kaum itu dianggap tidak setia kepada negara, walaupun sudah lama tinggal di sini dan menjadi warganegara.

Bagi Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong, tuntutan kaum Cina melalui parti politik, khususnya dalam bidang pendidikan sepatutnya bersifat ‘profil rendah’.

“Bagi saya, sekolah vernakular dan UEC hendak bersifat ‘profil rendah’ seperti sebelum ini. Ia tidak boleh bersifat ‘profil tinggi’ untuk dituntut penambahan dana dan pengiktirafan rasmi yang dilakukan secara terbuka dan agresif oleh parti politik Cina.

“Ini kerana pendidikan aliran Cina sepenuhnya di Sekolah Jenis Kebangsaan Cina (SJKC) dan separa di Sekolah Menengah Jenis Kebangsaan Cina (SMJKC) adalah bukan aliran utama dalam sistem pendidikan negara.

“Oleh itu, berpada-padalah dalam membuat tuntutan, lebih-lebih lagi secara terbuka dan agresif seolah-olah SJKC dan SMJKC aliran ‘terutama’,” katanya ketika dihubungi Ismaweb.net, hari ini.

Sehubungan itu, Prof Kok Seong meminta parti politik Cina – baik dalam kerajaan mahupun pembangkang – sedar cara mereka yang mahu kelihatan jaguh pada mata orang Cina, telah menyebabkan kaum itu dianggap sebagai tidak setia kepada negara.

Beliau juga meminta kaum Cina – melalui parti politik Cina – berpada-pada dalam menuntut apa yang mereka sifatkan sebagai hak, walhal ianya keistimewaan sahaja ekoran ihsan bangsa Melayu yang baik hati.

“Ini termasuklah kewujudan terus sekolah vernakular selepas kemerdekaan sehingga kini.

“Justeru, hentikan cara yang memang memberi tanggapan buruk kepada kaum Cina,” katanya.


China label Uyghur ekstrem kerana miliki fail al-Quran

BEIJING, 15 Syawal 1444H, Sabtu – Pihak berkuasa China memantau telefon etnik minoriti Uyghur kerana memiliki 50,000 fail multimedia yang dianggap kandungan ekstrem termasuk kitab suci al-Quran.

Antara kandungan yang dianggap ekstrem termasuk alunan ayat al-Quran dan lagu-lagu berunsur Islamik.

Pemangku Pengarah China di Pemerhati Hak Asasi Manusia (HRW), Maya Wang berkata, tindakan kerajaan China melabel Islam dengan ekstremisme ganas adalah untuk membenarkan perbuatan kejam mereka mendera etnik muslim Turkiye di Xinjiang.

Walaupun polis secara rasmi memantau bahan ekstrem tersebut, HRW berkata, analisis pangkalan data polis menunjukkan bahawa etnik Uyghur dilabel sebagai penyokong ekstremisme ganas hanya kerana mengamalkan ajaran agama Islam.

Analisis terhadap 1,000 fail oleh pihak polis menunjukkan bahawa 57 peratus daripada kandungan yang dikenal pasti bermasalah adalah bahan agama biasa, kata HRW.

HRW juga menambah, hanya 9 peratus daripada fail yang dibenderakan mengandungi kandungan ganas dan 4 peratus mengandungi kandungan yang menyeru keganasan.

Kumpulan hak asasi manusia itu menganggarkan bahawa lebih daripada 1 juta etnik Uyghur telah ditahan di kem pendidikan semula dan dirujuk sebagai pusat latihan vokasional oleh pihak berkuasa.

Etnik Uighur dan Muslim Turkiye yang lain tertakluk kepada pengawasan yang ketat sebagai sebahagian daripada usaha Parti Komunis China untuk menghapuskan perbezaan budaya, bahasa dan agama daripada budaya majoriti Han di negara itu.

Beijing telah menafikan tindakan pencabulan hak asasi manusia di Xinjiang dan mempertahankan pusat pendidikan semulanya sebagai alat penting untuk memerangi ekstremisme ganas dan mengurangkan kemiskinan. -Agensi


Lapan maut gempa bumi di Afghanistan

KABUL, 8 Safar 1444H, Isnin – Sekurang-kurangnya lapan orang maut dalam gempa bumi di timur Afghanistan pada Ahad.

Agensi berita negara itu memetik seorang pegawai sebagai berkata, jumlah korban dijangka meningkat.

“Gempa bumi malam Ahad telah menyebabkan kehilangan kewangan dan nyawa di wilayah Kunar,” kata Pengarah Penerangan dan Kebudayaan Kunar serta Jurucakap Gabenor, Mawlavi Najibullah Hanif.

Kajian Geologi Amerika Syarikat (USGS) merekodkan, gempa bumi berukuran 5.3 magnitud berhampiran bandar Jalalabad di timur Afghanistan pada awal pagi Isnin.

Afghanistan masih dilanda gempa bumi kuat yang mengorbankan lebih 1,000 orang dan memusnahkan kampung di timur Afghanistan pada Jun. – Agensi


Kertas siasatan Al Jazeera, Md Rayhan dihantar ke Pejabat Peguam Negara

KUALA LUMPUR, 16 Zulhijjah 1441H, Khamis – Polis menyerahkan kertas siasatan berkaitan dokumentari yang disiarkan agensi berita Al Jazeera bertajuk ‘Locked Up in Malaysia’s Lockdown’ ke Pejabat Peguam Negara petang tadi untuk tindakan lanjut.

Pengarah Jabatan Siasatan Jenayah Bukit Aman, Datuk Huzir Mohamed berkata, kertas siasatan berkaitan warga Bangladesh Md Rayhan Kabir, 25, yang ditemu bual dalam dokumentari itu turut diserahkan untuk tindakan sama.

“Kertas siasatan sudah dihantar dan kita tunggu keputusan Pejabat Peguam Negara untuk arahan selanjutnya,” katanya ketika dihubungi Bernama.

Al Jazeera sebelum ini menyiarkan dokumentari berdurasi 25 minit 50 saat itu yang didakwa berniat memburuk-burukkan negara dengan mengecam layanan Malaysia terhadap pendatang asing tanpa izin (PATI) ketika Malaysia melaksanakan langkah menangani penularan COVID-19.

Susulan itu, polis telah merakam keterangan enam kakitangan Al Jazeera dan Md Rayhan bagi membantu siasatan kes berkenaan.

Selasa lepas, polis turut menggeledah tiga lokasi di ibu negara membabitkan stesen penyiaran Al Jazeera, Astro dan UnifiTV.

Sementara itu, Ketua Pengarah Imigresen, Datuk Khairul Dzaimee Daud mengesahkan tempoh reman Md Rayhan disambung 13 hari bermula esok.

Beliau berkata, Mahkamah Khas Kes Pendatang Tanpa Izin (PATI) Semenyih, Selangor telah membenarkan permohonan reman itu bagi membolehkan pihaknya menjalankan siasatan lanjut.

Md Rayhan ditahan di Setapak, Kuala Lumpur pada 24 Julai lalu selepas Jabatan Imigresen memohon bantuan orang awam menjejakinya setelah muncul dalam dokumentari Al Jazeera dengan mendakwa pihak berkuasa Malaysia memberi layanan buruk kepada PATI ketika negara melaksanakan Perintah Kawalan Pergerakan (PKP) .

Semalam, Khairul Dzaimee pada sidang medianya memaklumkan Md Rayhan akan diusir ke negara asal selepas semua siasatan polis selesai selain pas lawatan kerjanya ditamat dan disenaraihitamkan daripada memasuki negara ini selama-lamanya. – Bernama


Israel mesti ‘disenarai hitam’ kerana bunuh kanak-kanak Palestin

BAITULMAQDIS, 13 Zulhijjah 1443H, Rabu – Negara pengganas Israel harus dimasukkan ke dalam senarai hitam Persatuan Bangsa-bangsa Bersatu (PBB) jika keganasannya terhadap kanak-kanak Palestin berulang tahun ini.

Dalam laporan tahunan Konflik Kanak-Kanak dan Bersenjata, PBB berkata, tentera Israel membunuh 78 kanak-kanak Palestin, mencacatkan 982 lagi dan menahan 637 pada 2021.

“Saya terkejut dengan jumlah kanak-kanak yang terbunuh dan cacat oleh tentera Israel ketika pertempuran, dalam serangan udara di kawasan padat penduduk dan melalui penggunaan peluru hidup tatkala operasi penguatkuasaan undang-undang.

“Sekiranya keadaan berulang pada 2022, tanpa peningkatan bermakna, Israel harus disenaraikan,” kata Setiausaha Agung PBB, Antonio Guterres dalam laporan itu.

Menurut Defence for Children International’s Palestine chapter (DCI-P) – yang berpangkalan di Geneva – setakat tahun ini, sekurang-kurangnya 15 kanak-kanak Palestin dibunuh oleh tentera Israel.

Laporan tahunan itu – yang merekodkan pelanggaran berat terhadap kanak-kanak di kawasan konflik di seluruh dunia – telah menimbulkan kontroversi terhadap pihak mana yang termasuk dalam ‘senarai hitam’ pada setiap laporan akhir.

Senarai itu bertujuan untuk memberi tekanan kepada negara dan kumpulan bersenjata di seluruh dunia atas pelanggaran terhadap kanak-kanak yang disahkan oleh PBB.

Israel bagaimanapun tidak pernah berada dalam senarai.

Menurut laporan tahun ini, PBB merekodkan 2,934 pelanggaran berat terhadap 1,208 kanak-kanak Palestin dan sembilan kanak-kanak Israel di Wilayah Palestin dan Israel yang diduduki.

Semua 17 kanak-kanak yang dibunuh oleh tentera Israel di Tebing Barat yang diduduki, termasuk Baitulmaqdis Timur, maut ditembak menggunakan peluru hidup terutamanya ketika demonstrasi, kata laporan itu. – Agensi


Russia mulakan vaksinasi COVID-19 besar-besaran kepada rakyat

MOSCOW, 22 Rabiulakhir 1442H, Selasa – Russia memulakan vaksinasi besar-besaran bagi mencegah penularan wabak COVID-19 di seluruh negara.

Rakyat Russia menerima imunisasi menerusi vaksin Sputnik V, yang dibangunkan oleh Gamaleya Institute of Epidemiology and Microbiology.

Pemberian vaksin itu diutamakan kepada golongan profesion sosial, termasuk guru, doktor, kakitangan pengangkutan awam dan anggota keselamatan.

Bekalan vaksin sangat terhad buat masa ini berikutan pengeluarannya diselaraskan. Namun, pihak berkuasa berkata, semua rakyat di negara itu akan mendapat vaksin berkenaan secara percuma.

Moscow adalah bandar pertama yang membuka tempat vaksinasi pada hari Sabtu. Tetapi vaksinasi besar-besaran di sebahagian wilayah bermula pada 7 Disember.

Datuk Bandar Moscow, Sergey Sobyanin berkata, terdapat beberapa masalah sepanjang proses vaksinasi semalam, membabitkan logistik dan pendaftaran yang dibuat secara dalam talian.

“Kita perlu menjalankan keseluruhan proses ini dengan menyelesaikan masalah pendaftaran dan logistik secara dalam talian,” katanya.

Setakat ini, jumlah kes harian COVID-19 di Russia melonjak hampir enam kali ganda – daripada lebih 5,000 pada bulan September – dengan jumlah kematian meningkat secara mendadak.

Untuk mengekang penyebaran meluas, Presiden Russia, Vladimir Putin memerintahkan supaya pemberian vaksinasi COVID-19 besar-besaran dimulakan pada minggu lalu. –  Agensi


Tekan ekonomi Zionis, rakyat Palestin di Tebing Barat, Al-Aqsa mogok besar-besaran

BANGI, 7 Syawal 1442H, Rabu – Rakyat Palestin menyambut seruan mogok umum serta demonstrasi sebagai tanda sokongan dan dukungan kepada saudara mereka di Gaza yang tatkala ini berdepan pencerobohan serta keganasan negara pengganas Israel.

Pelaksanaan mogok yang bermula semalam adalah sebagai bentuk kesatuan rakyat Palestin secara keseluruhannya yang ingin ditunjukkan kepada dunia serta amaran politik untuk menyerang rejim Zionis.

Langkah itu mendapat sambutan oleh warga Palestin di Tebing Barat dan sekitar Masjid Al-Aqsa yang mana dapat dilihat kedai dan pejabat beroperasi di sana ditutup sepenuhnya, sekali gus menjadikan kawasan berkenaan lenggang dan seolah-olah tidak berpenghuni.

Ketua Pegawai Eksekutif (CEO) Aman Palestin cawangan Gaza, Ir Omar Sieyam berkata, pelaksanaan mogok itu sememangnya memberi kesan mendalam kepada Israel khususnya dari segi ekonomi.

“Memang memberi kesan sebab tidak ada langsung pergerakan dan aktiviti ekonomi yang boleh dilaksanakan ketika ini.

“Kesemua dilakukan demi memberi sokongan kepada saudara di Gaza. Bukan sahaja mogok dilancarkan, demostrasi juga dibuat di sekitar Tebing Barat dan Masjid Al-Aqsa,” katanya ketika siaran langsung di Facebook bersama CEO Aman Palestin, Ustaz Awang Suffian Awang Piut.

Bagaimanapun katanya, keadaan itu telah menjurus kepada siri-siri serangan tentera Israel di kawasan sempadan ke atas penduduk Palestin yang berada di Tebing Barat.

“Di Tebing Barat telah berlaku serangan secara bersemuka tentera Israel ke atas rakyat Palestin menyebabkan empat orang rakyat Palestin di Tebing Barat gugur syahid dan 250 yang lain cedera.

“Manakala, di Gaza pengeboman Israel masih berterusan sehingga sekarang 217 syahid termasuk 63 kanak-kanak dan lebih 1,500 cedera.

“Semalam juga, Al-Qassam dan Bridged Al-Aqsa telah melancarkan serangan bom di kawasan penempatan haram Israel yang berdekatan dengan Gaza,” katanya.

Beliau turut memberitahu bahawa pejuang Palestin masih berjuang habis-habisan untuk mempertahankan bumi Palestin dan sedaya upaya memberi kekalahan kepada Israel.

“Peperangan masih lagi berterusan dan alhamdulillah mujahidin sama ada dari pihak Al-Qassam sendiri – Pergerakan Perjuangan Islam Palestin (Hamas) – dan Briged Al-Aqsa – Fatah – masih lagi terus memberikan tentangan ke atas serangan yang dilakukan Israel,” katanya.


Malaysia tak akan tarik balik arahan wajib pakai pelitup muka

KUALA LUMPUR, 9 Jamadilawal 1443H, Selasa – Malaysia tidak berhasrat menarik balik arahan wajib pemakaian pelitup muka di tempat awam dalam masa terdekat, kata Timbalan Menteri Kesihatan, Datuk Aaron Ago Dagang.

Beliau berkata, satu kajian telah dijalankan oleh kementerian antara 5 hingga 11 Oktober lepas, berkaitan pemerhatian prosedur operasi standard (SOP).

Katanya, kajian mendapati 95 peratus daripada responden masih mematuhi SOP, dan bersetuju ia perlu dikekalkan.

Ini termasuk pemakaian pelitup muka dan amalan serta penguatkuasaan penjarakan sosial di kawasan awam.

“Jadi, kedua-dua kaedah ini harus diamalkan sebagai norma baharu oleh semua individu. Justeru, walaupun Malaysia melangkah ke peringkat endemik, amalan ini mesti diteruskan.

“Selain itu, dengan kemunculan varian Omicron, kami mendapati negara seperti United Kingdom juga sekali lagi memaklumkan rakyat mereka mengenai penggunaan pelitup muka dan penjarakan fizikal,” katanya menjawab soalan Datuk Mohamaddin Ketapi (PN-Bersatu) semasa Waktu Pertanyaan.

Mohamaddin menanyakan kepada Kementerian Kesihatan sama ada ia akan melonggarkan SOP COVID-19, termasuk pemakaian pelitup muka dan penjarakan fizikal, memandangkan beberapa negara Eropah tidak lagi mengenakan peraturan wajib pelitup muka.

Timbalan Menteri berkata, penggunaan pelitup muka yang betul telah dianggap sebagai salah satu langkah berkesan untuk menghentikan penularan COVID-19.

“Keberkesanan penggunaan pelitup muka telah diperakui oleh badan antarabangsa yang berwibawa seperti Pertubuhan Kesihatan Sedunia (WHO) dan Pusat Kawalan dan Pencegahan Penyakit Amerika Syarikat (CDC),” katanya.


Pengorbanan patuh SOP satu jihad besar: Muhyiddin

KUALA LUMPUR, 9 Zulhijjah 1442H, Isnin – Pengorbanan dalam mematuhi prosedur operasi standard (SOP) bagi mengekang penularan pandemik COVID-19, termasuk tidak melakukan aktiviti merentas negeri dan saling menziarahi semasa Hari Raya Aidiladha, merupakan jihad besar di sisi Allah SWT dalam ikhtiar untuk menyelamatkan nyawa.

Perdana Menteri, Tan Sri Muhyiddin Yassin berkata, walaupun kerajaan menguatkuasakan beberapa larangan tertentu mengikut SOP Majlis Keselamatan Negara (MKN) dalam Pelan Pemulihan Negara (PPN),  namun beliau percaya kemeriahan sambutan tetap dirasakan.

“Ini bermakna, saudara saudari perlu terus berada di rumah dan menyambut Aidiladha dengan keluarga di rumah secara sederhana. Panduan dan SOP yang dikeluarkan pihak berkuasa perlu kita patuhi kerana ia semata-mata untuk memenuhi tuntutan syarak dalam melindungi nyawa kita daripada bahaya COVID-19.

“Namun berita baiknya ialah kita membenarkan pelaksanaan Solat Sunat Aidiladha dan Solat Jumaat dengan diperluaskan kuantitinya kepada 50 orang. Bagaimanapun Pihak Berkuasa Agama Islam Negeri akan menetapkan SOP mengikut kesesuaian di negeri atas perkenan Sultan-Sultan Negeri,” katanya.

Beliau berkata demikian dalam Ucapan Khas Bersempena Hari Raya Aidiladha 1442H/2021 yang disiarkan di stesen televisyen tempatan malam ini.

Sementara itu, Muhyiddin menyifatkan petugas barisan hadapan yang terdiri daripada kalangan petugas kesihatan, keselamatan, penjawat awam, sukarelawan dan pertubuhan bukan kerajaan (NGO) telah mempamerkan bentuk pengorbanan yang tinggi dalam melawan wabak COVID-19 semenjak lebih setahun lalu.

“Saya sangat menghargai pengorbanan ini. Saya doakan agar pengorbanan saudara dan saudari petugas barisan hadapan, malah pengorbanan rakyat secara umumnya akan dikurniakan ganjaran terbaik di sisi Allah SWT,” katanya.

Menyentuh mengenai ibadah korban, Perdana Menteri berkata, pelaksanaannya kali ini sedikit berbeza dengan sebelumnya kerana perlu mematuhi garis panduan dan SOP yang ditetapkan oleh Jabatan Agama Islam Negeri dan Jabatan Veterinar bagi melindungi nyawa orang ramai daripada bahaya COVID-19.

Sementara itu, katanya ramai sedih apabila terpaksa menangguhkan semua urusan berkaitan operasi musim haji tahun ini susulan keputusan pihak berkuasa Arab Saudi tidak membenarkan jemaah negara luar ke Tanah Suci atas faktor ancaman COVID-19, dan Perdana Menteri berharap umat Islam dapat menerima ketentuan itu dengan penuh reda, sabar dan berlapang dada.

“Peluang untuk menunaikan ibadah haji merupakan saat yang sangat ditunggu-tunggu oleh umat Islam. Kita semua rindukan kesempatan untuk mengunjungi Baitullah al-Haram dan menziarahi maqam Rasulullah SAW ketika berada di tanah suci,” katanya sambil berharap semoga tahun depan umat Islam di Malaysia dapat mengerjakan ibadah haji.

Muhyiddin turut mengajak umat Islam bersama-sama membacakan Al-Fatihah kepada mereka yang telah pulang ke Rahmatullah akibat COVID-19, selain berdoa agar individu yang sedang menerima rawatan akibat jangkitan virus itu segera sembuh.

“Kepada Allah SWT kita mohonkan semoga wabak COVID-19 segera berakhir. Sesungguhnya, pertolongan dan rahmat Allah itu bersama hamba-hambanya yang sentiasa berusaha gigih, bersabar dan bertawakal. Insya-Allah kita akan berjaya.

“Saya, isteri dan seisi keluarga mengucapkan Selamat Hari Raya Aildiladha kepada seluruh umat Islam di Malaysia, khususnya kepada barisan petugas hadapan yang telah mengorbankan masa dan tenaga mereka demi memastikan keselamatan dan kesihatan kita semua. Maaf zahir dan batin,” katanya. – Bernama


Jawatankuasa Pilihan Khas bincang isu saham Azam Baki 19 Januari

KUALA LUMPUR, 9 Jamadilakhir 1443H, Rabu – Satu mesyuarat Jawatankuasa Pilihan Khas Bagi Agensi-Agensi Bawah Jabatan Perdana Menteri akan diadakan pada 19 Januari ini bagi membincangkan isu pemilikan saham membabitkan Ketua Pesuruhjaya Suruhanjaya Pencegahan Rasuah Malaysia Tan Sri Azam Baki.

Ahli Parlimen Kota Melaka Khoo Poay Tiong, yang juga ahli jawatankuasa itu, ketika mengesahkan perkara tersebut berkata beliau menerima pekeliling mengenai mesyuarat berkenaan daripada Setiausaha Dewan Rakyat Dr Nizam Mydin Bacha Mydin hari ini.

Khoo berkata beliau bersama tiga lagi ahli jawatankuasa itu telah menulis surat kepada Setiausaha Dewan Rakyat meminta Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar supaya mengadakan satu mesyuarat bagi membincangkan isu tersebut.

“Setiausaha kemudian memaklumkan bahawa Menteri telah memberikan maklum balas dan langkah seterusnya ialah mesyuarat akan diadakan pada 19 Jan ini,” katanya ketika dihubungi Bernama hari ini.

Beliau berharap Azam dapat hadir untuk menjelaskan sendiri isu itu kepada jawatankuasa tersebut.

Jawatankuasa itu dipengerusikan oleh Abdul Latiff Abdul Rahman (Kuala Krai-PAS) dan turut dianggotai Datuk Seri Tajuddin Abdul Rahman (Pasir Salak-UMNO), Datuk Mohd Nizar Zakaria (Parit-UMNO), Anyi Ngau (Baram-Gabungan Parti Sarawak), Shaharizukirnain Abd Kadir (Setiu-PAS), William Leong Jee Keen (Selayang-PKR) dan Datuk Mohd Azis Jamman (Sepanggar-Warisan). – Bernama


Selagi gagal laksana perintah Allah, bermakna masih ‘terjajah’

ASSALAMUALAIKUM warahmatullahi wa barakaatuh.

Saya ingin mengucapkan hari kemerdekaan ke-63 kepada seluruh rakyat Malaysia umumnya, dan kepada umat Islam secara khususnya. Moga Allah SWT memberkati negara Malaysia yang tercinta dan rakyatnya.

Sesungguhnya kemerdekaan di dalam Islam bagi seseorang individu adalah merdeka bebas sepenuhnya menjalankan perintah Allah tanpa ada sebarang larangan.

Selagi mana manusia itu masih belum benar-benar bebas melaksanakan perintah Allah, ia bermakna ia masih terjajah, paling tidak pun ia terjajah oleh nafsunya. Begitulah juga sebagai sebuah masyarakat dan negara, selagi mana ia gagal melaksanakan perintah Allah seluruhnya, maka sebenarnya ia masih terjajah walaupun penjajah mungkin sudah keluar dari negara ini.

Ini diungkapkan oleh Rab’ie bin Amir apabila ditanya oleh Rustum mengenai sebab kedatangan tentera muslimin ke Parsi, lalu beliau menjawab :

“Kami diutuskan oleh Allah SWT untuk mengeluarkan manusia daripada menyembah manusia kepada menyembah Tuhan manusia, dan dari kesempitan dunia kepada keluasan dunia dan akhirat, dan daripada kezaliman agama-agama yang ada, kepada keadilan Islam.”

Jadi umat Islam di Malaysia perlu menggunakan nikmat kemerdekaan daripada penjajahan ini sebagai batu loncatan bagi meraih kemerdekaan hakiki untuk bebas-sebebasnya melaksanakan tuntutan dan perintah Allah SWT.

Lawan kemerdekaan adalah penjajahan. Awaslah bahawa kiranya kita masih terjajah dari sudut pemikiran kita, apabila kita tidak benar-benar menghayati kebebasan dan kemerdekaan yang digariskan oleh Islam itu sendiri.

Kita juga melihat pada kebelakangan hari ini, beberapa isu yang cuba mencarik susuk tubuh negara ini sudah mula terzahir dalam masyarakat seperti kes pemasangan bendera terbalik, isu jata negara yang diubahsuai, pertikaian terhadap Bahasa Melayu dan seumpamanya.

Ini merupakan fenomena-fenomena yang memberikan petanda amaran sekiranya tidak dibendung ia akan merosakkan negara khususnya untuk generasi akan datang.

Mudah-mudahan Allah SWT memelihara negara Malaysia yang tercinta ini, dan moga-moga seluruh rakyatnya hidup bersatu padu dan aman harmoni, serta sama-sama menjunjung Perlembagaan negara kita.

Sekian, selamat menyambut kemerdekaan yang ke-63, Malaysia Prihatin.

Sahibus Samahah Datuk Haji Zamri Hashim
Timbalan Mufti Perak
Pengerusi Majlis Ulama ISMA (MUIS)


Jangkitan COVID-19 di Indonesia kini hampiri angka 400,000

JAKARTA, 9 Rabiulawal 1442H, Isnin – Indonesia mencatatkan 3,222 jangkitan baharu COVID-19 dalam tempoh 24 jam, menjadikan jumlah kes keseluruhan di republik itu kini 392,934 kes, dengan jumlah pesakit yang sembuh 317,672.

Berdasarkan data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, 170,163 lagi masih dalam pemantauan jangkitan virus berkenaan.

Bagi tempoh 12 tengah hari semalam sehingga 12 tengah hari ini itu juga, sebanyak 112 lagi kematian dicatatkan, menjadikan jumlah kematian kumulatif kini 13,411 orang.

Provinsi Jakarta masih mencatatkan kes positif keseluruhan tertinggi di republik itu iaitu 101,897 dengan tambahan 906 kes baharu.

Provinsi Jawa Timur mencatatkan jumlah kematian keseluruhan tertinggi iaitu 3,683 orang, diikuti Jakarta (2,177), Jawa Tengah (1,689) dan selebihnya di wilayah-wilayah lain di Indonesia. – Bernama


64.2 peratus populasi dewasa Malaysia terima dos penggalak

KUALA LUMPUR, 6 Syaaban 1443H, Rabu – Seramai 15,113,923 individu dewasa atau 64.2 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,930,441 atau 97.5 peratus daripada populasi sama telah melengkapkan vaksinasi mereka manakala 23,207,220 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,060,063 individu atau 29.9 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Sementara itu, bagi remaja berusia 12 hingga 17 tahun, sebanyak 2,832,919 individu atau 91 peratus daripada populasi itu telah melengkapkan vaksinasi mereka manakala 2,933,324 atau 94.2 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 68,624 dos vaksin diberikan meliputi 19,511 dos pertama, 1,835 dos kedua dan 47,278 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,869,343.

Sementara itu, menurut portal GitHub Kementerian Kesihatan, 79 kes kematian akibat COVID-19 direkodkan semalam dengan Johor merekodkan angka tertinggi iaitu 16 kes, diikuti Kedah dan Perak masing-masing 13 kes.

Selangor merekodkan 11 kes, Pahang dan Sabah masing-masing lima kes, Kelantan (empat), Melaka (tiga), masing-masing dua kes di Pulau Pinang, Sarawak, Kuala Lumpur dan Putrajaya manakala Negeri Sembilan (satu).-  Bernama


Arab Saudi benarkan jemaah iktikaf 10 hari terakhir Ramadan

JEDDAH, 18 Ramadan 1442H, Jumaat – Kementerian Haji dan Umrah Arab Saudi akan membenarkan jemaah beriktikaf selama 10 hari terakhir bulan Ramadan.

Pengumuman itu dilakukan menerusi aplikasi Tawakkalna dan Eatmarna, di mana solat sunat dilakukan antara Isyak dan sebelum solat Subuh.

Pada masa sama, beberapa kementerian dan jabatan pemerintah mewajibkan suntikan vaksin COVID-19 kepada kakitangannya sebagai syarat memasuki tempat kerja mereka.

Kakitangan terbabit harus mengemas kini status vaksinasi itu di aplikasi Tawakkalna.

Kementerian Undang-Undang, Kementerian Kesihatan, Kementerian Pendidikan, Kementerian Pengawalan Sempadan, serta Kementerian Pertahanan antara yang perlu menyenaraikan kakitangan yang masih belum menerima vaksin bagi mengelakkan jangkitan wabak itu di tempat kerja.

Setakat ini, seramai 8,969,167 orang di Arab Saudi telah menerima suntikan vaksin.

Semalam, Arab Saudi melaporkan 11 kematian baharu menjadikan jumlah individu maut akibat COVID-19 seramai 6,946 orang.

Kementerian Kesihatan pada semalam turut merekodkan 1,026 kes baharu menjadikan jumlah individu dijangkiti penyakit itu seramai 416,307 orang.

Selain itu, negara itu turut mencatatkan sebanyak 9,852 kes aktif dengan 1,312 daripadanya berada dalam keadaan kritikal.

Sebanyak 441 kes baharu direkodkan adalah di Riyadh, 233 di Makkah manakala 133 lagi di wilayah Timur serta 33 di Madinah.

Malah, 1,055 pesakit telah pulih menjadikan jumlah pulih keseluruhan sebanyak 399,509 orang.-Agensi


PAS mahu UMNO, Bersatu bergabung dalam PRU-15

KUALA LUMPUR, 6 Jamadilakhir 1442H, Selasa – PAS mahukan supaya UMNO yang menerajui Muafakat Nasional, dan Bersatu yang mengetuai Perikatan Nasional ‘bergabung’ semasa menghadapi Pilihan Raya Umum ke-15 (PRU15) nanti, kata Presidennya, Datuk Seri Abdul Hadi Awang.

Beliau berkata, ini disebabkan ketika ini tiada satu parti yang kuat dan stabil boleh memerintah dengan sendiri tanpa gabungan parti lain bagi membentuk kerajaan persekutuan selepas PRU15.

“Kita (PAS) berharap dua (parti) ini (UMNO dan Bersatu) bergabung. Tiada parti yang boleh menang sendiri dalam PRU15,” katanya ketika menjadi tetamu dalam talian rancangan Bicara Negarawan anjuran Majlis Porfesor Negara dengan tajuk Masa Depan Malaysia; Ke Mana Kita? hari ini.

“Kita utamakan parti gabungan orang Melayu dahulu supaya kepimpinan Islam itu dapat diwujudkan dengan kuat dan pada masa sama juga melibatkan masyarakat majmuk. Sekiranya orang Melayu berpecah, akan berlaku kecelaruan,” katanya. – Bernama


Buli di tempat kerja tingkat risiko kesihatan, lemahkan prestasi

KUALA NERUS, 24 Zulhijjah 1443H, Ahad – Kes buli di tempat kerja menyumbang kepada pelbagai masalah, termasuk peningkatan risiko kesihatan dan melemahkan prestasi kerja, kata Ketua Pengarah Kesihatan, Tan Sri Dr Noor Hisham Abdullah.

Menurutnya buli di tempat kerja berlaku dalam pelbagai bentuk seperti hasil kerja dicuri atau disabotaj, dimalukan atau dipulaukan rakan sepejabat.

“Semua pihak perlu lebih memahami dan menghayati bahawa perbuatan buli bukan sahaja boleh berlaku terhadap pelajar sekolah dan universiti, malah orang dewasa dan berkerjaya pun tidak terkecuali menjadi mangsa.

“Buli di tempat kerja juga mungkin melibatkan ugutan, gosip, jenaka yang menyinggung perasaan dan memperkecilkan (seseorang individu),” katanya.

Beliau berkata demikian dalam teks ucapan perasmian Seminar Psikologi Kesihatan (PSYCHE 1.0) : Hentikan Buli! Peringkat Negeri Terengganu Tahun 2022, yang dibacakan oleh Pengarah Kesihatan Negeri, Datuk Dr Kasemani Embong di sini, hari ini.

Dr Noor Hisham berkata walaupun bukan secara fizikal, gejala buli yang dilakukan melalui pertuturan dan gangguan emosi boleh mendatangkan kecederaan kepada emosi seseorang.

“Apa yang mengejutkan, Malaysia berada di tangga keenam tertinggi di dunia dan kedua di Asia dalam masalah buli terutamanya dalam buli siber.

“Mungkin juga ramai pembuli tidak tahu bahawa sebarang kandungan berniat jahat di Internet dengan tujuan mengganggu, memprovokasi, mengancam atau menyalah guna adalah suatu kesalahan di bawah Akta Komunikasi dan Multimedia 1998,” katanya.

Sementara itu menurut Dr Kasemeni Seminar PSYCHE 1.0 selama dua hari bermula hari ini, merupakan anjuran Jabatan Kesihatan Negeri Terengganu, Jabatan Pendidikan Negeri Terengganu, Rakan Pembimbing Perkhidmatan Awam (AKRAB) dengan kerjasama Persatuan Psikologi Pantai Timur (PSITIM).

Beliau berkata sebanyak 200 penyertaan dibuka melibatkan pelbagai latar belakang yang mengambil berat berkenaan jenayah buli yang berlaku di mana sahaja.

Katanya antara matlamat seminar itu adalah untuk memberi kesedaran kepada masyarakat mengenai kepentingan menghentikan budaya buli yang ada dalam masyarakat sekarang sama ada buli di sekolah, di tempat kerja atau di jalan raya.

“Ia juga bertujuan untuk memberi kesedaran tentang peri pentingnya mendapatkan perkhidmatan secara profesional apabila berhadapan dengan isu kesihatan mental yang disebabkan oleh kesan buli,” katanya. – Bernama


COVID-19: 116,871 kes di Indonesia

JAKARTA, 15 Zulhijjah 1441H, Rabu – Kes positif COVID-19 di Indonesia terus  meningkat kepada 116,871 kes, iaitu tambahan sebanyak 1,815 kes baharu dalam tempoh 24 jam.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 94,593 pesakit masih dalam pemantauan COVID-19.

Bagi tempoh 12 tengah hari semalam sehingga 12 tengah hari ini, sebanyak 64 lagi kematian dicatatkan, menjadikan jumlah keseluruhan kematian di republik itu kini meningkat kepada 5,452 orang.

Provinsi Jawa Timur mencatatkan kes positif keseluruhan tertinggi iaitu 23,829 kes, diikuti Jakarta (23,380) dan selebihnya di 32 provinsi yang lain.

Provinsi Jawa Timur juga mencatatkan jumlah kematian keseluruhan tertinggi iaitu 1,799 orang, diikuti Jakarta (888), Jawa Tengah (680), Sulawesi Selatan (329) dan selebihnya di wilayah-wilayah lain di Indonesia. -Bernama


Dong Jiao Zong terkejut KPM nafi cadangan bina, pindah SJKC

BANGI, 15 Muharram 1442H, Khamis – Dong Jiao Zong terkejut di atas tindakan Timbalan Menteri Pendidikan I, Muslimin Yahaya menafikan projek penambahan dan pemindahan sekolah jenis kebangsaan Cina (SJKC) dengan alasan ianya warta lama.

Sehubungan itu, pertubuhan radikal berkenaan menggesa kerajaan mengumumkan projek itu dalam masa terdekat selain memberikan penjelasan tentang perkembangannya.

Menurut Dong Jiao Zong, sebelum Pilihan Raya Umum ke-14 (PRU-14), Menteri Pendidikan ketika itu Datuk Seri Mahdzir Khalid mengumumkan kelulusan penambahan 10 buah SJKC baharu dan pemindahan enam buah SJKC pada 26 Oktober 2017.

Dakwanya, pengumuman itu turut mendapat liputan meluas dari media rasmi kerajaan.

“Selepas PRU, Kementerian Pendidikan (KPM) pernah mengumumkan akan meneruskan projek penambahan dan pemindahan SJKC ’10 campur 6′ tapi telah mengubah lokasi beberapa SJKC ini.

“…selain telah menambah 10 lagi SJKC yang telah mendapat kelulusan lebih awal tapi belum dirasmikan, ke dalam senarai ini menjadikannya projek yang melibatkan pembinaan 26 buah SJKC atau projek ’10 campur 6 campur 10′,” dakwanya menerusi satu kenyataan, kelmarin.

Dalam kenyataan itu juga, Dong Jiao Zong mendakwa, menurut laporan berita pada 31 Januari 2020, rancangan penambahan dan pemindahan SJKC adalah di antara perkembangan yang diumumkan oleh Timbalan Menteri Pendidikan ketika itu Teo Nie Ching.

“Dong Jiao Zong menegaskan, projek penambahan dan pembinaan SJKC yang telah diluluskan oleh KPM ini sememangnya wujud dan sudah ada kemajuan. Oleh itu, kakitangan KPM tidak boleh menafikan mahupun mengabaikannya.

“Berkenaan kenyataan yang dibuat oleh Timbalan Menteri Pendidikan I, Muslimin Yahaya beberapa hari lepas bahawa tiada projek penambahan dan pemindahan SJKC di bawah KPM, Dong Jiao Zong berasa terkejut, kerana ianya menyimpang dari kenyataan.

“Tindakan beliau itu telah menimbulkan keraguan dalam masyarakat Cina. Dengan itu, Dong Jiao Zong memohon agar kerajaan memberikan penjelasan, mengumumkan butiran projek selain butiran kemajuannya agar semua pihak boleh mendapatkan gambaran sebenar,” katanya.


‘Beritahu lokasi, ATM bank apa tak boleh keluarkan RM10, RM20’

BANGI, 8 Syaaban 1444H, Rabu – Kementerian Kewangan (MOF) akan menangani isu kegagalan mesin pengeluaran wang automatik (ATM) menyediakan wang RM10 dan RM20 mencukupi, bagi memudahkan orang ramai mengeluarkan ‘duit terakhir’ mereka di bank.

Timbalan Menteri Kewangan II Malaysia, Steven Sim Chee Keong berkata, Bank Negara Malaysia (BNM) mendengar suara rakyat berkaitan isu wang kertas RM10 dan RM20 tidak mencukupi ketika pengeluaran di ATM.

“Saya sendiri sudah maklumkan kepada Bank Negara Malaysia (BNM) untuk pastikan bank-bank mempunyai wang kertas RM10 dan RM20 yang secukupnya.

“Mungkin boleh komen kat bawah, ATM bank apa dan lokasi kat mana yang selalu ada masalah ini. Nanti kita akan ingatkan mereka,” katanya dalam kenyataan di Facebook.

Hantaran beliau itu sebagai merujuk laporan media berhubung kekesalan segelintir pihak terhadap pengeluaran wang di ATM di kebanyakan bank yang gagal menyediakan wang RM10 dan RM20 dengan kadar mencukupi.

Laporan itu yang memetik seorang pengguna media sosial melabel mesin ATM yang tidak membenarkan pengeluaran wang kecil sebagai satu penindasan terhadap orang susah.

“Lebih lima orang dalam tempoh 10 minit keluar dari kiosk mesin ATM ini dengan kekecewaan sebab tak boleh keluarkan RM20,” kata pengguna Twitter.


Rejim Israel tak henti-henti roboh rumah, rampas khemah Palestin

RAMALLAH, 26 Zulhijjah 1443H, Selasa – Pasukan pendudukan haram Israel merobohkan sebuah rumah milik rakyat Palestin dalam komuniti Umm Qassa di Masafer Yatta, di Bukit Hebron Selatan semalam.

Perbuatan zalim pendudukan Israel itu menyebabkan 10 anggota isi rumah kini kehilangan tempat tinggal, menurut aktivis tempatan.

Katanya, pasukan tentera Israel menyerbu komuniti itu bersama jentolak dan merobohkan kediaman seorang penduduk sehingga memaksa mereka berpindah.

Malah, askar Israel turut bertindak mengalihkan dan merampas sebuah khemah kediaman milik seorang lagi penduduk di Khirbet al-Buweib, timur bandar Yatta.

Tentera Israel terus meningkatkan aktiviti perobohan kediaman dan struktur milik Palestin di bukit Hebron selatan.

Malah, rejim turut menafikan hak penduduk mendapatkan bekalan air serta elektrik sebagai taktik untuk memaksa mereka berpindah.

Sementara itu, pihak berkuasa tentera Israel menyerahkan notis kepada empat penduduk di bandar Nahalin, Bethlehem yang mengarahkan perobohan struktur pertanian mereka.-  Agensi


Ada peluang menang punca UMNO kerap gesa segerakan PRU, pembangkang pula tak sedia

Oleh Ainul Illia Meor Suzurudin

BANGI, 12 Syawal 1443H, Jumaat – Kenyataan Timbalan Presiden UMNO, Datuk Seri Mohamad Hasan bahawa sekarang adalah masa yang terbaik untuk mengadakan pilihan raya umum, hanyalah demi kepentingan parti itu semata-mata.

Penganalisis politik, Dr Mazlan Ali menilai gesaan itu adalah dari aspek pandangan UMNO kerana sememangnya jika Pilihan Raya Umum ke-15 (PRU15) dilaksanakan pada hari ini, UMNO mempunyai peluang besar untuk menang.

Pada pandangannya, sebab utama jangkaan ‘kemenangan UMNO’ adalah kerana kedudukan parti-parti politik yang lain sama ada Perikatan Nasional (PN) dan juga Pakatan Harapan (PH) nampak tidak begitu bersedia.

“Kalau berlaku tiga penjuru PRU15, UMNO boleh menang dalam pilihan raya ini. Sudah pasti sekiranya dibubarkan Parlimen UMNO berada dalam kedudukan yang terbaik.

“Kerana cabaran besar yang dihadapi oleh parti-parti lain adalah mereka masih belum mempunyai satu kerangka bagaimana untuk menterjemahkan penglibatan mereka dalam pilihan raya,” katanya ketika dihubungi Ismaweb.net.

Pada masa ini juga, katanya, rakyat tidak begitu seronok dengan politik dan keadaan ini akhirnya akan memberi kelebihan kepada Barisan Nasional (BN)-UMNO.

“Rakyat berada dalam mood untuk kembali memulihkan kehidupan mereka selepas bertahun-tahun PKP, pandemik dan masalah ekonomi yang rakyat sedang hadapi. Rakyat tidak begitu fokus kepada politik.

“Sudah pastilah ini memberi peluang yang baik kepada BN kerana rakyat di atas pagar ini tidak akan memberi perhatian kepada politik termasuk PH dan PN akan mendapat undi yang lebih kurang berbanding undi BN,” katanya.

Pembangkang tidak bersedia berdepan PRU15

Sementara itu, melihat dari sudut pembangkang, Dr Mazlan berkata, sudah pasti mereka tidak begitu bersedia untuk berdepan dengan PRU15.

“Saya fikir PH dan BN masih dalam proses untuk menjajarkan semula kedudukan mereka dalam koalisi yang ada. Adakah PH akan mewujudkan khemah besar atau tidak. Itu pun satu perkara yang tak boleh nak dijawab lagi.

“Dalam PKR sendiri pun ada dua pendapat, menyokong dan tidak menyokong khemah besar. Demikian juga dalam gabungan PN tidak jelas.

“PAS masih lagi bercakap bekerjasama dengan UMNO walaupun UMNO telah pun menolak dan PAS sudah dua kali bekerjasama dengan Bersatu menentang UMNO dalam PRN Johor dan Melaka.

“Jadi saya lihat di pihak pembangkang berada dalam keadaan sukar sekarang ini,” katanya.

Adakah PRU akan disegerakan?

Mengulas lanjut, Dr Mazlan berkata, persoalan sama ada PRU akan disegerakan tetap bergantung kepada Perdana Menteri.

Meskipun Perdana Menteri adalah dari kalangan UMNO sendiri, namun perpecahan  dalam parti itu mungkin membuatkan teka-teki tarikh PRU tidak dapat terjawab dalam masa terdekat.

“Kita jangkakan agak sukar UMNO menetapkan PRU ini diadakan pada tahun ini atau segera. Kerana apa? Kerana nampak dalam UMNO ada perpecahan. Kumpulan Datuk Seri Ahmad Zahid Hamidi atau apa yang digelar kluster mahkamah dengan kumpulan yang memerintah – PM, Datuk Seri Ismail Sabri Yaakob.

“Kita nampak penyokong-penyokong, jelasnya ada dua kumpulan,” katanya.

Kedudukan Ismail Sabri tidak terjamin jika adakan PRU sekarang

Malah, katanya, jika dilihat kembali pada Perhimpunan Agung UMNO sebelum ini, ucapan Perdana Menteri dalam persidangan  itu seolah-olah memohon sokongan perwakilan UMNO supaya kerajaan dapat meneruskan agenda pemerintahan.

“Ini menunjukkan bahawa Ismail Sabri mahu meneruskan lagi mandat yang diberi sehingga tahun depan. Mereka ada setahun lagi untuk meneruskan kerajaan ini. Menjayakan matlamat kerajaan untuk RMK12 bagi pandangan Ismail Sabri.

“Malah tidak ada jaminan untuk Ismail Sabri ‘survive’ dalam politik pun kalau beliau mengikut kehendak Zahid Hamidi.

“Sebab walaupun Zahid kata Ismail Sabri jadi poster boy dalam calon PM, itu belum jaminan. Di negeri Johor pun Datuk Seri Hasni Mohammad akhirnya ditukar.

“Melainkan Zahid Hamidi menyatakan dia akan membuat pelan untuk peralihan, Ismail Sabri akan menggantikan sebagai Presiden UMNO. Itu lain,” katanya.

Namun, itu dilihat mustahil berlaku dengan penangguhan pemilihan UMNO sehingga selepas PRU serta hendak dipinda pula perlembagaan parti.

“Ini menunjukkan bahawa di situ tidak ada jaminan untuk Ismail Sabri akan terus dicalonkan sebagai PM dan mengetuai kerajaan selepas PRU15.

“Jadi dalam UMNO sendiri ada kekangan-kekangan tersebut maka saya fikir tidak mudah sebab kuasa membubarkan Parlimen berada pada Agong di atas nasihat PM, bukan atas nasihat Presiden UMNO,” katanya.


Russia bebaskan 10 warga asing ditahan di Ukraine

RIYADH, 26 Safar 1444H, Khamis – Russia membebaskan 10 tawanan perang asing yang ditahan di Ukraine hasil pengantaraan Putera Mahkota Arab Saudi, Putera Mohammed bin Salman.

Kementerian Luar dalam satu kenyataan memaklumkan, banduan yang dibebaskan ialah warga Amerika Syarikat (AS), British, Croatia, Maghribi dan Sweden.

Katanya, sebuah pesawat yang membawa tahanan berkenaan mendarat di negara itu.

“Pihak berkuasa Arab Saudi yang berkaitan menerima dan memindahkan mereka dari Russia ke kerajaan dan memudahkan prosedur untuk negara masing-masing,” katanya.

Bagaimanapun, kementerian itu tidak mengenal pasti tahanan berkenaan.

Bagaimanapun, seorang pegawai Arab Saudi berkata, mereka adalah lima warga Britain, dua warga AS dan masing-masing seorang dari Croatia, Maghribi serta Sweden.

Sebilangan besar warga asing ke Ukraine untuk berperang sejak pencerobohan Russia pada 24 Februari lalu.

Sebahagian daripada mereka telah ditahan oleh tentera Russia, bersama dengan warga asing lain di negara itu yang mengatakan mereka bukan pejuang.

Putera Mohammed mengekalkan hubungan rapat dengan Presiden Russia, Vladimir Putin termasuk dalam rangka kerja kumpulan pengeluar minyak OPEC+, walaupun tekanan dari Washington, sekutu tradisional Riyadh untuk mengasingkan Russia.

Kedua-dua tentera Ukraine dan Russia telah menawan ratusan pejuang musuh sejak permulaan konflik, dengan beberapa pertukaran tahanan telah berlaku.

Awal bulan lalu, ketua hak asasi manusia Pertubuhan Bangsa-Bangsa Bersatu (PBB) di Ukraine berkata, Russia tidak membenarkan akses kepada tawanan perang, sambil menambah PBB mempunyai bukti bahawa beberapa tawanan mengalami penyeksaan dan layanan buruk yang boleh menyamai jenayah perang. – Agensi


Hotel, premis tiada sijil halal digesa tak buat iklan bufet Ramadan

MELAKA, 1 Ramadan 1443H, Ahad – Jabatan Agama Islam Melaka (JAIM) mengingatkan pengusaha hotel atau premis makanan yang tidak memiliki Sijil Pengesahan Halal Malaysia, agar tidak membuat pengiklanan bufet Ramadan menggunakan perkataan yang mengelirukan umat Islam.

Pengarah JAIM Datuk Che Sukri Che Mat berkata antara perkataan atau frasa yang dilarang digunakan dalam medium pengiklanan mereka ialah bufet Ramadan, iftar Ramadan, jom iftar, cita rasa Ramadan, jom berbuka, set Ramadan, ditanggung halal dan dijamin halal.

Beliau berkata frasa berkenaan dilarang digunakan dalam iklan bufet Ramadan seperti pada risalah, poster, kain rentang papan iklan, media masa atau media sosial.

“Memang bukan satu kewajipan untuk hotel atau premis makanan mendapatkan Sijil Pengesahan Halal Malaysia, tetapi tidak boleh menggunakan frasa yang telah ditetapkan dalam iklan bufet Ramadan mereka kerana ia disifatkan sebagai tindakan memperdayakan pengguna.

“Justeru, JAIM akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP), untuk menjalankan pemeriksaan ke atas hotel dan premis makanan di sekitar negeri itu bagi memastikan perkara berkenaan tidak berlaku,” katanya kepada pemberita selepas Operasi ‘Plastik Hitam Bersendawa’ di sekitar daerah Melaka Tengah di sini, hari ini.

Setakat ini, katanya hanya 14 hotel di Melaka mempunyai Sijil Pengesahan Halal Malaysia, dan dibenarkan menggunakan frasa tersebut dalam pengiklanan bufet Ramadan mereka.

Menurutnya hotel atau premis makanan yang tidak mempunyai sijil pengesahan tersebut, boleh dikenakan tindakan di bawah Akta Perihal Dagangan 2011, Perintah Perihal Dagangan (Perakuan dan Penandaan Halal) di bawah undang-undang yang dikuatkuasakan KPDNHEP.

Dalam perkembangan lain, Che Sukri berkata 80 lokasi di sekitar negeri Melaka melibatkan kedai makanan dan minuman serta premis kosong, dikenal pasti menjadi tumpuan ‘geng plastik hitam’ untuk membeli atau menikmati makanan.

Beliau berkata untuk itu Pegawai Penguatkuasa Agama JAIM akan meningkatkan operasi penguatkuasaan, termasuk menerusi kaedah penyamaran bagi mengesan kaki ponteng puasa yang makan atau membeli makanan secara terbuka.

“Selain itu, kita juga mempunyai cabaran baharu untuk mengesan ‘geng plastik hitam’ ini, kerana kini mereka boleh membeli makanan menerusi penghantaran seperti Grab Food dan Food Panda. Justeru, penghantar makanan yang mempunyai maklumat berkaitan aktiviti ponteng puasa boleh menyalurkannya kepada JAIM,” katanya.

Che Sukri berkata peniaga juga diingatkan tidak menjual makanan atau minuman kepada orang Islam yang tidak berpuasa di negeri ini, dan tindakan boleh diambil di bawah Seksyen 49 Enakmen Kesalahan Syariah Negeri Melaka 1991.

Katanya tindakan di bawah seksyen sama juga boleh dikenakan pada kaki ponteng puasa kerana makan, minum dan membeli makanan secara terbuka, yang membawa hukuman denda tidak melebihi RM1,000 atau penjara tidak melebihi enam bulan bagi kesalahan pertama. – Bernama


Perbahasan tarekat perlu diserah kepada pihak berautoriti

BIARKAN perbahasan berautoriti kepada pihaknya, umat Islam harus diajar untuk berpegang kepada perkara pokok dan jelas dalam agama.

Perbahasan tarekat yang timbul baru-baru ini menjemput respons pelbagai pihak, samada yang setuju atau tidak. Saya tidak berhasrat mahu memanjangkan perbahasan kerana semua poin utama perbahasan isu itu secara spesifik sudah dilontarkan.

Saya ingin mengajak umat Islam untuk memikirkan poin-poin ini:

1. Kumpulan-kumpulan Tarekat adalah ibarat sebuah sekolah atau perkumpulan yang memandu manusia ke jalan Allah SWT dengan manhaj dan caranya tersendiri. Setiap tarekat ada gurunya, mursyidnya, wiridnya dan amalan khusus.

Menyertainya tidaklah sampai kepada hukum wajib, kerana yang jelas wajib adalah mendekatkan diri kepada Allah SWT, bukan menyertai mana-mana kumpulan secara khusus.

2. Seperti mana-mana kumpulan Islam lain, semuanya itu tertakluk dan terikat dengan pegangan akidah Islam dan undang-undang syariat.

Keterlampauan dalam perihal ini seperti mempunyai akidah yang tersendiri, undang-undang yang tersendiri, atau ‘umat Islam’ yang tersendiri, akan membawa kepada pembentukan firqah-firqah yang terkeluar daripada ahli sunnah wal jamaah atau lebih bahaya terkeluar daripada agama itu sendiri.

Akidah yang ‘khusus’ boleh bawa kepada kesyirikan dan kesesatan, undang-undang yang ‘khusus’ akan bawa kepada kekufuran, dan ‘umat Islam’ yang ‘khusus’ boleh bawa kepada fahaman khawarij yang menolak untuk bersama jemaah muslimin.

3. Mana-mana keraguan dan kemusykilan yang timbul atau tohmahan yang ditimpa kepada seseorang atau sesebuah kumpulan, sekiranya ia jelas bertentangan dengan ajaran agama, dengan bukti dan penerangan, maka ia wajar dan sepatutnya dibanteras dan dibasmi dengan cara yang tidak membawa kepada kerosakan yang lebih besar.

4. Apabila timbul perselisihan pandangan daripada kalangan ulamak, mengenai status sesuatu kumpulan atau perseorangan, maka biarkanlah pihak yang berkelayakan dan berautoriti yang mengeluarkan pandangan.

Adapun orang lain yang tidak mempunyai keahlian, tinggalkanlah perbincangan itu dan tidak sepatutnya menjadi perbahasan utama dalam topik perbincangan harian mereka.

Ini bagi mengelakkan berlakunya perpecahan dan meletakkan sesuatu topik di luar medan perbincangannya.

5. Warisan kehidupan beragama, secara turun temurun daripada ulamak Melayu dan nusantara sudah membentuk suatu adat yang baik dalam beragama, tanpa menafikan di sana ada penambahbaikan yang boleh dilakukan.

Justeru merungkai uruf dan adat umat Islam sedia ada boleh menimbulkan fitnah dan kekacauan.

6. Umat Islam perlu disibukkan dengan perbincangan pokok yang dikongsi bersama sebagai satu umat, bukan perbincangan-perbincangan yang halus dan memerlukan kepakaran dan kajian khusus dalam memahaminya.

7. Membawa umat daripada perbincangan pokok kepada perbincangan ranting hanya akan merugikan tenaga dan pemikiran umat Islam yang sepatutnya dilaburkan pada tempat yang lebih besar kesannya.

Ini kerana kesibukan terhadap perkara ranting, akan mengabaikan perkara pokok.

Wallahua’lam bissawaab.

Pengarah Sekretariat Majlis Ulama Isma (MUIS)
Ustaz Syamil Esa


Kes COVID-19 di Syria kritikal, hospital tahap maksimum

BEIRUT, 24 Safar 1443H, Jumaat – Kes COVID-19 meningkat ke tahap kritikal di Syria dalam beberapa minggu kebelakangan ini, dengan kemudahan kesihatan mencapai kemampuan maksimum.

Di beberapa kawasan paling terjejas, infrastruktur kesihatan tidak mencukupi sementara persediaan perubatan asas dan dos vaksin kekurangan bekalan.

Walaupun jumlah kes meningkat di seluruh negara, wilayah yang tampaknya paling parah dilanda gelombang terbaru pandemik itu adalah wilayah di utara yang masih terlepas dari kawalan kerajaan.

Di Idlib, jumlah jangkitan harian yang direkodkan meningkat dengan mendadak dan sering kali mencecah 1,000 sehari.

“Dari bulan Ogos hingga September, jumlah kes coronavirus yang disahkan di barat laut Syria melonjak 144 peratus menjadi 71,715 pada 28 September dengan 1,151 kematian,” kata Save the Children.

Badan amal itu berkata, hanya sedozen katil di unit rawatan rapi (ICU) yang ada di seluruh wilayah dan meminta bantuan kecemasan antarabangsa bagi mengelakkan bencana yang lebih besar lagi.

Kes COVID-19 juga meningkat di timur laut negara itu, yang kebanyakannya dikendalikan oleh pentadbiran autonomi Kurdi dan di wilayah kerajaan.

Kementerian Kesihatan Syria minggu lalu berkata, hospital di Damsyik dan di bandar pesisir utama Latakia mencapai kemampuan penuh. – Agensi


Setuju guru enggan vaksin diberi kaunseling kebaikan vaksinasi

Oleh Siti hafidah Abd Ghaffar

BANGI, 13 Muharram 1443H, Ahad – Meskipun pelbagai kempen dan inisiatif dilaksanakan memujuk rakyat untuk menerima suntikan vaksin COVID-19, tetapi masih ada pihak yang enggan atas alasan tersendiri.

Lebih dikesali, apabila turut membabitkan individu penting dalam sistem persekolahan.

Walhal, semua maklum langkah vaksinasi penting bagi memastikan aspek keselamatan guru dan pelajar terjamin apabila sesi persekolahan dibuka nanti.

Atas sebab itu, Ikatan Guru-Guru Muslim Malaysia (iGuru) menyambut baik hasrat Jabatan Pendidikan Negeri Johor (JPNJ) untuk membantu memberi penerangan kepada 779 guru di Johor yang menolak untuk menerima vaksin COVID-19.

Presiden iGuru, Ustaz Mohd Azizee Hasan berkata, beliau bersetuju guru-guru itu dipanggil dan perlu diberikan penerangan serta khidmat kaunseling mengenai kebaikan vaksinasi.

“Tanggapan negatif terhadap vaksin perlu diperbetulkan dan khususnya yang menolak vaksin atas sebab agenda Yahudi dan sebagainya.

“Motivasi dan kaunseling itu perlu dibantu sokongan oleh para ulama atau asatizah agar difahamkan ia tidak bertentangan agama dan fatwa ulama,” katanya ketika dihubungi Ismaweb.net hari ini.

Selain itu, beliau meminta Kementerian Pendidikan (KPM) menggunakan apa sahaja pendekatan yang sesuai dan memujuk bagi menyakinkan para guru itu bersedia untuk vaksinasi dengan penuh hikmah.

“Jika mereka menolak atas sebab munasabah, maka langkah saringan COVID-19 perlu dilakukan ketika sekolah dibuka nanti bagi mengelak penularan kes ini.

“KPM perlu berusaha mencapai 80 peratus guru mendapat dos pertama dan kedua sebelum sekolah dibuka nanti,” katanya.

Sesi persekolahan akan dibuka pada 3 Oktober 2021, secara berperingkat bermula dengan kelas peperiksaan berdasarkan SOP MKN.


34 wartawan syahid

GAZA, 15 Rabiulakhir 1445H, Isnin – Kira-kira 34 wartawan syahid dalam serangan pengeboman dahsyat ke atas Semenanjung Gaza sejak 7 Oktober, lapor Agensi Anadolu.

Kementerian Kesihatan di Gaza mengeluarkan nama-nama wartawan yang terbunuh di wilayah berkenaan sepanjang 23 hari serangan ganas berlangsung.

Menurut kenyataan yang dikeluarkan, 34 wartawan Palestin, termasuk tiga wanita yang menjadi mangsa kejam dalam serangan itu, selain ramai wartawan yang kehilangan ahli keluarga mereka.

Dalam serangan di sebuah kediaman di Kem Pelarian Nuseirat pada 25 Oktober lalu, koresponden agensi Al-Jazeera, Wael Al- Dahduh kehilangan ahli keluarga terdekat termasuk isteri, anak lelaki dan anak perempuannya.

Manakala dalam pertempuran di sempadan Israel-Lubnan, wartawan Lubnan turut menjadi korban dalam serangan ganas berkenaan.

Sehingga kini, kira-kira 2.3 juta penduduk Gaza bergelut dengan kekurangan makanan, air, bahan api, dan ubat-ubatan akibat sekatan Israel ke atas kawasan tersebut.

Hanya beberapa trak bantuan telah memasuki ke Gaza sejak pembukaan pintu lintasan Rafah hujung minggu lalu. – Agensi


MP Israel mahu RUU larangan kibar bendera Palestin dikuat kuasa

TEL AVIV, 7 Jamadilawal 1444H, Jumaat – Seorang ahli Parlimen Israel mencadangkan rang undang-undang mengharamkan bendera Palestin di dalam kampus universiti dan kolej negara itu.

Shlomo Karhi dari parti Likud telah mengemukakan pindaan kepada Undang-undang Pendidikan Tinggi, melarang paparan bendera Palestin di seluruh kampus.

Ini selepas beberapa pelajar mengibarkan bendera negara itu pada Selasa di Universiti Tel Aviv ketika acara kebudayaan.

Pindaan itu juga melarang tindakan mengibar bendera negara yang dianggap Israel bermusuhan dalam Kanun Keseksaan, seperti Iran, Syria dan Pihak Berkuasa Palestin.

Karhi mengesyorkan mana-mana pelajar yang mengibarkan bendera Palestin di kampus perlu menghadapi penggantungan sesi pengajian selama enam bulan.

Sekiranya kesalahan mereka berulang, pelajar itu akan dibuang daripada institusi akademik dan hak mereka untuk mendapatkan ijazah akan ditarik balik.

Di samping itu, pelajar yang melanjutkan pengajian di luar negara tidak akan melihat sijil mereka diiktiraf oleh Kementerian Pendidikan selama 10 tahun jika mereka melanggar undang-undang.

Pindaan yang sama telah dicadangkan kepada Knesset sebelumnya dan diluluskan dalam bacaan awal.

Rang undang-undang Karhi masih belum diundi – yang memerlukan tiga kali untuk diluluskan. – Agensi


Perlu orang tengah, jika tidak PAS-Bersatu makin parah

Oleh Zuhayati Yazid

BANGI, 1 Rabiulawal 1444H, Rabu – Hubungan PAS dan Parti Pribumi Bersatu Malaysia (Bersatu) dilihat semakin rumit, yang mana memerlukan campur tangan orang tengah dalam usaha mencari penyelesaian.

Kriteria orang tengah itu mestilah berkecuali, tidak memihak kepada mana-mana kumpulan, bukan orang politik, berada di luar parti dan dihormati kedua-dua pihak, demikian cadangan penganalisis politik, Dr Mohammad Tawfik Yaakub.

“Saya berpandangan tokoh yang berpengaruh dan bebas platform politik sesuai dipanggil untuk menjadi pemecah kepada masalah ini.

“Boleh jadi orang tengah dan penyelesai masalah bagi mengelakkan keadaan yang lebih parah,” katanya ketika dihubungi Ismaweb.net, hari ini.

PAS dilaporkan akan memuktamad hala tuju kerjasama politik parti itu dalam masa terdekat sama ada untuk terus bersama UMNO atau Perikatan Nasional (PN).

Hubungan kedua-dua parti kelihatan tegang apabila PAS mengkritik kenyataan Muhyiddin yang mengisytiharkan Barisan Nasional (BN) sebagai musuh utama dalam menghadapi PRU15.

Sementara itu, mengulas mengenai PAS, Dr Mohammad Tawfik yang juga pensyarah kanan di Universiti Malaya (UM) berkata, PAS kini perlu bertegas dalam membuat pendirian supaya tiada pihak lain mengambil kesempatan.

Katanya, PAS kini dilihat tidak ketegasan sehingga membuka ruang dan peluang kepada parti politik lain mengambil kesempatan.

“Kalau kita tengok sejarah politik PAS, sekejap dengan Pakatan Rakyat kemudian pergi kepada Keluarga Malaysia dan PN.

“Jadi PAS perlu tentukan ketegasan parti itu kerana sekiranya berterusan diyakini memberi peluang untuk dimanipulasi lawan.,” katanya.

Beliau berpandangan, buat masa ini, PAS perlu melupakan sementara hubungan sentimental dengan Bersatu sebaliknya bergabung dengan Barisan Nasional (BN).

“Sekiranya terus dengan PN kita dapat lihat dan telah terbukti keputusan Pilihan Raya Negeri (PRN) Melaka dan Johor yang masing-masing tidak memihak kepada PAS.

“Sekali pun hanya berdasarkan hubungan sentimental antara PAS dengan Bersatu yang bagi ruang kepada parti itu untuk menjadi sebahagian daripada Kabinet jemaah menteri namun itu bukan alasan kukuh untuk terus selama-lamanya dengan Bersatu.

Justeru beliau menasihati supaya PAS maju ke depan dan lihat semula hubungan BN dan UMNO yang kini telah melakukan pembaharuan.


Israel makin agresif tangkap rakyat Palestin menjelang Ramadan

RAMALLAH, 28 Syaaban 1444H, Selasa – Menjelang Ramadan Khamis ini, Angkatan Pertahanan Israel (IDF) giat menjalankan kempen menangkap warga Palestin susulan insiden dua lelaki Israel cedera dalam serangan di bandar Huwara, Tebing Barat pada Ahad.

Tindakan IDF itu berlaku beberapa jam selepas berakhirnya pertemuan Sharm El-Sheikh antara pegawai Israel dan Palestin, yang dipantau Mesir serta dihadiri Jordan dan Amerika Syarikat (AS).

Awal pagi Isnin, IDF menyerbu beberapa bandar dan kampung di wilayah Jenin, selain mempergiatkan keganasan mereka di sekitar Nablus, di utara Tebing Barat.

Polis Israel turut menahan beberapa aktivis Palestin di Baitulmaqdis Timur – beberapa hari sebelum bermulanya Ramadan.

Datuk Bandar Huwara, Muin Al-Dumaidi memaklumkan, tentera Israel dikerah secara besar-besaran di dalam bandar bagi menghalang pemilik kedai membuka perniagaan mereka.

“Penutupan bandar itu akan memusnahkan ekonomi Huwara dan memindahkan peniaga di sepanjang jalan utama menjelang Ramadan, kerana perdagangan membentuk fokus utama penduduk bandar itu,” kata Muin.

Beliau berkata, penutupan itu bertujuan memudahkan pergerakan penceroboh Israel yang melalui bandar berkenaan supaya tidak terhalang dengan kesesakan lalu lintas.

“Pemilik kedai terus menghubungi saya, bertanya bila mereka boleh dibenarkan membuka semula (kedai), namun saya tiada jawapan,” katanya.

Pada 26 Februari lalu, penceroboh Israel membakar lebih 40 rumah dan lebih 50 kenderaan di bandar itu.

Jurucakap ahli politik Israel, Elisha Yared menggesa supaya bandar Huwara di Palestin dihapuskan.

Sementara itu, penceroboh Israel terus menyerang penduduk Palestin di bahagian berlainan di Tebing Barat – seperti Jericho, Ramallah dan Nablus -.  Agensi


Kes COVID-19 meningkat, teruskan amalan 3W, elak 3S

SUSULAN peningkatan kes wabak jangkitan COVID-19 baru-baru ini, ramai melahirkan rasa bimbang dengan penyebaran kes indeks dari Sabah ke seluruh pelusuk Malaysia.

Ia bermula dengan kes tahanan pendapat asing tanpa izin (PATI) yang positif disusuli dengan Pilihan Raya Negeri (PRN) Sabah menyebabkan jangkitan mudah merebak dan bilangan terkini adalah buktinya.

Kita dapat lihat kebimbangan, kerisauan, kemarahan rakyat apabila pillihan raya tetap diteruskan walaupun pada masa itu kes terus meningkat, dan ia menjadi kebimbangan yang sahih apabila kita melihat data terkini.

Kini tiada negeri yang terlepas tanpa kes dan seperti kenyataan Pengarah Kesihatan Malaysia, Tan Sri Noor Hisham Abdullah. Kes akan terus meningkat.

Saya lihat sikap rakyat dibawah adalah sangat baik, kerana sikap bimbang, risau, marah itu terlahir dari sensitiviti terhadap kesihatan diri sendiri, keluarga dan masyarakat.

Disebabkan itu, rakyat akan terus mengambil sikap untuk menjaga diri, sepertimana nasihat yang diberikan dan selalu disebut-sebut Pengarah Kesihatan di kaca televisyen.

Perkara sudah terjadi, kita masih lagi berdoa agar kes tidak meningkat, dan juga kita terus berdoa agar petugas dihadapan diberi kekuatan dan kesabaran walaupun dalam kekangan staf, cuti dibekukan dan sebagainya.

Sepertimana nasihat Tuan Pengarah, sentiasa jaga diri dan keluarga, teruskan amalan 3W iaitu Wash, Wear, Warn-sentiasa basuh tangan, pakai pelitup muka, elak bersalaman.

Elakkan juga amalan 3S iaitu tempat sesak, sempit dan sembang dekat.

Nasi sudah menjadi bubur, perkara yang perlu dielakkan adalah pisang berbuah berkali-kali.

Kita ambil peluang menjadi rakyat yang bertanggungjawab dan tidak mementingkan diri.

Teruskan jaga diri dan keluarga. Jangan putus asa.

Kita jalankan tanggungjawab semampu kita.

Kita Jaga Kita.

Dr Indra Putra Asrar
Pengerusi Ikatan Pengamal Perubatan Muslim Malaysia
I-Medik Dungun, Terengganu


Apa lagi kurangnya vernakular hingga tuntut pinda Perlembagaan?

Oleh Zuhayati Yazid

BANGI, 19 Rabiulawal 1443H, Selasa – Apa lagi kurangannya di sekolah vernakular sehingga pertubuhan bukan kerajaan (NGO) Cina sanggup menuntut supaya kerajaan meminda Perlembagaan Persekutuan demi memperkukuhkan kedudukannya.

Pandangan itu disuarakan pemerhati politik, Prof Dr Mohd Ridhuan Tee Abdullah yang menyifatkan, tuntutan Hua Zong sebagai tak wajar kerana kewujudan sekolah vernakular itu sendiri tidak mengikut lunas Perlembagaan.

Susulan daripada itu, beliau mempersoalkan apakah tergamak pertubuhan berkenaan menuntut sedemikian rupa daripada kerajaan.

“Saya tak nampak apa yang mereka inginkan lagi dengan 1,300 buah Sekolah Jenis Kebangsaa Cina (SJKC) dan Tamil (SJKT) di seluruh negara.

“Kita hairan kenapa sanggup minta Perlembagaan dipinda sedangkan selama ini kerajaan bertindak tidak ikut Perlembagaan dengan membenarkan sekolah berkenaan dengan diberikan dana, prasarana terbaik,” katanya ketika dihubungi Buletin Pertiwi, malam ini.

Terdahulu, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu.

Presiden Hua Zong, Tan Sri Goh Tian Chuan yang menggesa perkara itu berkata, ia bagi mengelakkan kedudukan Sekolah Jenis Kebangsaan Cina (SJKC) dan Tamil (SJKT) di bawah Perlembagaan terus dicabar.

Mengulas lanjut, Prof Mohd Ridhuan Tee menegaskan, adalah lebih baik sekiranya Hua Zong mengetengahkan perkara yang membawa manfaat bersama seperti berkaitan hal ehwal perpaduan.

“Kenapa mereka tidak bercakap soal yang lebih penting iaitu soal nak kaji bagaimana sekolah vernakular boleh membantu kepada pembinaan sebuah negara bangsa.

“Itu lagi penting kerana sekolah vernakular ini dilihat sebagai penyumbang kepada isu perkauman,” katanya.

Berikutan itu, beliau menegaskan sudah tiba masa kerajaan mengambil pendirian tegas lagi tuntas supaya isu-isu sensitif seperti ini tidak berbangkit kembali.


Mudarat jika kerjasama dengan DAP, lebih baik kekalkan PN di Perak

BANGI, 21 Rabiulakhir 1442H, Isnin – UMNO sepatutnya mengambil pendirian mengekalkan kerajaan negeri Perikatan Nasional (PN) di Perak, walaupun tidak bersetuju dengan kepimpinan Parti Pribumi Bersatu Malaysia (BERSATU) sebagai Menteri Besar.

Saranan disuarakan pemerhati politik, Ir Lukman Al Hakim Mohammad kerana berpandangan tindakan itu lebih selamat dan kurang mudaratnya berbanding membentuk jajaran baharu di Perak dengan parti rasis dan cauvinis, DAP dan sekutunya PKR.

Beliau berkata, kegagalan DAP memimpin negeri Perak telah terbukti sebelum ini walaupun hanya sempat membentuk kerajaan negeri dalam masa yang singkat selepas Pakatan Harapan (PH) memenangi Pilihan Raya Umum ke-14 (PRU14) pada 2018 yang lalu.

“Malah kelemahan pentadbiran dan pelbagai isu salah laku dan kontroversi yang melanda parti cauvinis ini membuktikan ketidakmampuan mereka mentadbir negeri dengan baik.

“Sebelum ini DAP yang amat jelas memusuhi Islam sanggup bekerjasama dengan parti Islam PAS demi matlamat politik mereka.

“Kali ini kita melihat pula DAP dengan kelicikan yang sama. Walaupun parti rasis ini amat jelas memusuhi Melayu, tapi sanggup bekerjasama dengan UMNO juga demi matlamat politik mereka,” katanya ketika dihubungi Ismaweb.net hari ini.

Sementara PKR pula katanya, parti itu amat terkenal sebagai parti lalang yang tiada hala tuju, saling berpecah secara dalaman dan amat goyah.

Bahkan disifatkan sebagai kenderaan bagi Presiden PKR, Datuk Seri Anwar Ibrahim memenuhi nafsu serakah politiknya untuk menjadi Perdana Menteri Malaysia.

“Saya amat optimis Sultan Perak, Sultan Nazrin Shah amat arif akan bahaya DAP dan akan membuat pertimbangan yang sewajarnya dalam pemilihan Menteri Besar baharu.

“… dan pasti meletakkan syarat tertentu dalam pembentukan kerajaan negeri nanti,” kata Lukman.

Kemelut politik di Perak bermula apabila Menteri Besar, Datuk Seri Ahmad Faizal Azumu gagal memperoleh sokongan majoriti dalam usul undi percaya terhadapnya pada sidang Dewan Undangan Negeri (DUN) Perak.

Usul berkenaan dikemukakan oleh Datuk Abdul Manaf Hashim (BN-Pengkalan Bharu).

Daripada 59 ADUN, 10 menyokong usul berkenaan manakala 48 lagi membantah dan satu undi rosak dalam undi belah bahagian yang ditetapkan Speaker, Datuk Mohamad Zahir Abdul Khalid.

Perak mempunyai 59 ADUN yang terdiri daripada Barisan Nasional 25, BERSATU (lima), PAS (tiga), DAP (16), PKR (tiga), PAN (lima) dan masing-masing satu Gerakan dan Bebas.

Krisis politik itu semakin panas apabila terdapat ura-ura menyatakan UMNO akan membentuk kerjasama dengan Pakatan Harapan (PH) dan DAP di Perak.

Malah Presiden UMNO, Datuk Seri Dr Ahmad Zahid Hamidi juga dilaporkan turut tidak menolak kemungkinan berlaku penjajaran baharu di Perak seiring krisis politik yang melanda negeri itu.


Jangan ambil risiko redah jalan banjir: Pengarah JSPT Bukit Aman

KUALA LUMPUR, 19 Jamadilawal 1442H, Ahad – Pengguna jalan raya dinasihatkan supaya tidak mengambil risiko  meredah jalan yang banjir untuk meneruskan perjalanan, bagi mengelakkan sebarang kejadian tidak diingini berlaku.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata, orang ramai perlu memikirkan keselamatan mereka susulan banyak jalan yang telah dinaiki air dan aliran air deras boleh mengundang padah.

“Pengguna jalan raya perlu bersikap berhati-hati dan jangan mengambil risiko untuk melakukan perjalanan, sekiranya jalan yang dilalui dinaiki air.

“Berhati-hatilah semasa musim banjir ini. Tidak perlu keluar, jangan keluar, duduk sahaja di rumah,” katanya ketika dihubungi Bernama hari ini.

Terdahulu,  seorang lelaki dipercayai hanyut bersama kenderaannya di Batu 18 Jalan Kluang-Kahang, jam 8 malam tadi selepas menyelamatkan isterinya ketika air naik mendadak sewaktu mereka cuba melalui jalan berkenaan.

Sebelum ini, beberapa video turut tular di media sosial menunjukkan pengguna motosikal yang cuba meredah jalan yang banjir dan  dilimpahi air deras sebelum mengalami kemalangan.

Satu video tular itu juga menunjukkan motosikal milik seorang lelaki hanyut dibawa arus deras namun penunggang dan penumpangnya berkenaan sempat menyelamatkan diri. -Bernama


Malaysia terus sokong perjuangan rakyat Palestin

KUALA LUMPUR, 10 Zulkaedah 1441H, Khamis – Perdana Menteri, Tan Sri Muhyiddin Yassin menegaskan bahawa Malaysia akan terus memberi sokongan padu kepada perjuangan rakyat Palestin dan menggesa masyarakat antarabangsa, khususnya Pertubuhan Bangsa-Bangsa Bersatu (PBB) agar segera mencari penyelesaian terbaik kepada pelan damai di wilayah itu.

“Marilah bersama-sama kita berdoa agar permasalahan dan persengketaan di wilayah bergolak itu dapat diselesaikan secara aman. Insya-Allah.

“Pada kesempatan ini, saya juga ingin menegaskan bahawa Malaysia akan terus memberi sokongan padu kepada perjuangan rakyat Palestin.

“Saya menggesa masyarakat antarabangsa, khususnya PBB agar segera mencari penyelesaian terbaik kepada pelan damai di wilayah itu,” katanya seperti dilapor media tempatan.

Beliau juga berkongsi empat gambar dan catatan menerima kunjungan hormat daripada Pengerusi dan Pengasas Yayasan MyAQSA, Suwardi Yaacob dan penjawat yayasan itu di pejabatnya.

Muhyiddin berkata, beliau diberikan penerangan berhubung MyAQSA yang ditubuhkan pada 2017 pada pertemuan kira-kira satu jam itu.

“Alhamdulillah, saya sangat berbangga dengan komitmen dan usaha berterusan MyAQSA dalam mendidik masyarakat tentang konflik Israel-Palestin dan kepentingan Masjidil Aqsa yang juga satu daripada tiga masjid paling utama dalam Islam selepas Masjidil Haram dan Masjid Nabawi,” katanya.


Mesir dedah Israel tak beri kerjasama buka lintasan Rafah

ISMAILIA (Mesir), 2 Rabiulakhir 1445H, Selasa – Mesir mendedahkan rejim Israel tidak memberi kerjasama dalam usaha menghantar bantuan kemanusiaan ke Gaza dan pemindahan pemegang pasport asing, melalui satu-satunya sempadan yang tidak dikawal penuh.

Serangan rejim ke atas persimpangan Rafah – lintasan yang berpotensi penting untuk menghantar bekalan bantuan ke Gaza – menyebabkan ratusan tan keperluan kemanusiaan tersekat.

Menurut Mesir, persimpangan Rafah tidak ditutup secara rasmi, namun operasinya terpaksa digantung ekoran serangan udara rejim Israel di sebelah Gaza.

Tatkala serangan bom dan pengepungan ke atas Gaza semakin meningkat, 2.3 juta penduduk di wilayah itu terputus bekalan elektrik, mendorong perkhidmatan kesihatan dan air di ambang kemusnahan, termasuk bahan api untuk hospital semakin berkurang.

“Terdapat keperluan mendesak untuk mengurangkan penderitaan orang awam Palestin di Gaza.

“Sehingga kini kerajaan Israel tidak mengambil pendirian untuk membuka persimpangan Rafah dari sebelah Gaza untuk membolehkan bantuan masuk dan warganegara keluar,” kata Menteri Luar Mesir, Sameh Shoukry kepada pemberita sambil memberitahu perbincangan dengan Israel tidak membuahkan hasil.

Peperangan yang berterusan menyebabkan penghantaran bantuan melalui Rafah ‘sangat sukar’, menurut jurucakap Pertubuhan Bangsa-Bangsa Bersatu (PBB), Stephane Dujarric kepada pemberita.

“Perlu ada mekanisme memandangkan ia membabitkan banyak pihak, sesetengah daripadanya tidak bercakap secara ringkas. Kami sedang mengusahakannya dengan rakan kongsi utama,” katanya.

Stesen radio yang bersekutu dengan Hamas, Aqsa berkata, serangan Israel sekali lagi menyasarkan kawasan persimpangan Rafah pada Isnin.

Sebelah sempadan Mesir kelihatan lengang pada petang Isnin, dengan bekalan bantuan disimpan di bandar berhampiran, Al Arish.

Penduduk Gaza telah dikepung ketat sejak Israel melancarkan pengeboman dan sekatan dahsyat yang pernah berlaku berikutan serangan rentas sempadan pejuang Hamas pada 7 Oktober lalu.

Ratusan ribu penduduk Palestin telah kehilangan tempat tinggal di Gaza, dengan sebahagian daripada mereka membawa kereta dan beg pakaian ke selatan menuju ke persimpangan Rafah, tetapi yang lain kembali ke utara selepas gagal mencari perlindungan. – Agensi


Bersatu tidak adil! PN di ambang perpecahan

BANGI, 22 Jamadilawal 1442H, Rabu – Lebih daripada 140 bahagian UMNO menyuarakan rasa tidak puas hati terhadap Perikatan Nasional (PN), khususnya Parti Pribumi Bersatu Malaysia (Bersatu).

Bekas Ahli Majlis Tertinggi (MT) UMNO, Datuk Aziz Kaprawi mendakwa, Bersatu seolah-olah tidak berlaku adil, meskipun UMNO dan Barisan Nasional (BN) merupakan penyumbang kerusi terbesar dalam gabungan PN.

“Jangan pula salahkan akar umbi UMNO yang telah bersuara ini, tetapi ukurlah di badan sendiri sama ada telah berlaku adil atau pun tidak terhadap UMNO dan BN, yang telah menyumbangkan kerusi terbesar dalam pembentukan kerajaan pada hari ini,” katanya dalam satu kenyataan, hari ini.

Terdahulu, Setiausaha Agung UMNO, Datuk Seri Ahmad Maslan pada Selasa memaklumkan, sebanyak 147 daripada 189 Bahagian UMNO menolak kerjasama dengan Bersatu.

Bagaimanapun, UMNO Pusat, jelas beliau, sedang mengumpul kesemua usul yang dibangkitkan untuk dibawa ke mesyuarat Majlis Kerja Tertinggi (MKT) UMNO yang dijangka diadakan malam ini.

Katanya, kesemua 189 mesyuarat UMNO Bahagian sudah menyelesaikan mesyuarat pada 1 hingga 3 Januari lalu yang menyaksikan 147 Ketua UMNO Bahagian menolak kerjasama berkenaan.

Mengulas lanjut, Aziz berkata, kerajaan yang berlaku adil akan stabil serta mampu melaksanakan agenda tanpa risau akan berpecah.

Malangnya, katanya, jika kerajaan bertindak sebaliknya, maka perpecahan akan berlaku seterusnya menjadi tidak stabil.

Jelasnya, kerajaan yang tidak stabil tidak mampu menjalankan agenda pembangunan dengan baik disebabkan tidak mendapat sokongan, selain perlu memberi perhatian terhadap isu-isu perpecahan.

“Maka, sebagai sebuah kerajaan yang inginkan kestabilan demi meneruskan agenda pembangunan negara dan kesejahteraan rakyat, maka berlakulah adil,” tegasnya.


Pulih aliran tunai Felda dibangkitkan di Dewan Rakyat hari ini

KUALA LUMPUR, 28 Rabiulakhir 1442H, Isnin – Pelan perancangan kerajaan bagi memulihkan kembali aliran tunai dan hutang korporat Lembaga Kemajuan Tanah Persekutuan (Felda), merupakan antara isu yang akan dibangkitkan pada persidangan Dewan Rakyat hari ini.

Menurut Aturan Urusan Mesyuarat, perkara itu terkandung semasa sesi Pertanyaan-pertanyaan Bagi Jawab Lisan yang akan diajukan Datuk Ahmad Nazlan Idris (BN-Jerantut) kepada Perdana Menteri.

Khoo Poay Tiong (PH-Kota Melaka) pula akan meminta Perdana Menteri menyatakan sama ada kerajaan akan menerbitkan laporan akhir Jawatankuasa Khas Pembaikan Sistem dan Undang-Undang Pilihan Raya (ERC) kepada Ahli Parlimen dan secara awam.

Khoo turut bertanyakan tindakan kerajaan untuk mereformasikan dan menambah baik sistem dan proses pilihan raya di Malaysia, termasuk garis masa.

Dalam sesi soal jawab lisan itu juga, Sabri Azit (PAS-Jerai) meminta Menteri Pembangunan Wanita, Keluarga dan Masyarakat menyatakan statistik penderaan kanak-kanak yang berlaku sehingga akhir tahun ini dan langkah diambil bagi mengelakkan berlakunya isu tersebut.

Sementara itu, sesi perbahasan dan penggulungan bagi Rang Undang-undang Perbekalan 2021 peringkat Jawatankuasa diteruskan dengan tiga lagi kementerian dijangka menggulung perbahasan, hari ini.

Kementerian berkenaan ialah Kementerian Wilayah Persekutuan, Kementerian Pertahanan dan Kementerian Dalam Negeri.

Minggu terakhir sidang Dewan Rakyat ini juga menyaksikan beberapa Ahli Parlimen kerajaan dan pembangkang dikenakan Perintah Pengawasan dan Pemerhatian di Rumah (HSO) selepas menjadi kontak rapat individu positif COVID-19.

Yang Dipertua Dewan Rakyat Datuk Azhar Azizan Harun mengesahkan perkara itu kepada Bernama semalam, namun tidak dapat memperincikan jumlah Ahli Parlimen yang terlibat. – Bernama


Situasi COVID-19 di Jakarta membimbangkan, gabenor turut djangkiti

JAKARTA, 15 Rabiulakhir 1442H, Selasa – Gabenor Jakarta dan timbalannya turut dijangkiti COVID-19 ketika provinsi itu terus mencatatkan peningkatan kes positif yang semakin membimbangkan.

Anies Baswedan dalam satu kenyataan hari ini memaklumkan ujian calitan yang dilakukannya semalam menunjukkan beliau positif, selepas dua hari timbalannya, Ahmad Riza Patria disahkan dijangkiti virus itu.

“Setelah berkonsultasi dan sesuai dengan arahan doktor, saya akan menjalani isolasi mandiri dan mengikuti prosedur perubatan yang ditetapkan pasukan perubatan,” katanya.

Berdasarkan data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia semalam, Jakarta menjadi provinsi yang mencatatkan kes positif keseluruhan tertinggi di republik itu dengan 136,861 kes.

Sebanyak 1,099 kes baharu direkodkan dalam tempoh 24 jam semalam, manakala jumlah kematian keseluruhan di provinsi itu kini 2,660 kes.

Semalam, Indonesia mencatatkan 4,617 kes positif baharu menjadikan kes keseluruhan di republik itu kini berjumlah 538,883 kes.


PRU15 tidak sesuai diadakan ketika ini: KJ

PUTRAJAYA, 21 Rabiulakhir 1443H, Jumaat – Kementerian Kesihatan berpandangan bahawa Pilihan Raya Umum ke-15 (PRU15) tidak sesuai diadakan ketika ini, kata Menterinya Khairy Jamaluddin.

Katanya, ia berikutan kemasukan pesakit ke hospital semakin meningkat selain kes COVID-19 yang membimbangkan dan kemunculan varian baharu COVID-19 dalam negara.

“Saya rasa kalau diadakan pilihan raya pada waktu ini adalah sangat tidak bertanggungjawab,” katanya pada sidang media bagi menjawab soalan pemberita mengenai kemungkinan perlu diadakan PRU15 dengan segera.

Mengenai prosedur operasi standard (SOP) Pilihan Raya Negeri (PRN) Sarawak ke-12, Khairy berkata beberapa siri perbincangan dan libat urus telah diadakan antara KKM dan Setiausaha Kerajaan Negeri Sarawak berhubung perkara itu.

“Mereka telah mengemukakan beberapa permintaan yang sedikit berbeza daripada PRN Melaka, contohnya ada kawasan di Sarawak tiada capaian internet dan ia menyukarkan untuk calon melaksanakan kempen di kawasan berkenaan,” katanya.

Beliau berkata Timbalan Menteri Kesihatan II Datuk Aaron Ago Dagang ditugaskan untuk perkara berkaitan SOP dan ia akan dimuktamadkan pada 30 November, kemudiannya diusulkan kepada pihak Suruhanjaya Pilihan Raya (SPR) nanti.

SPR menetapkan 18 Dis sebagai hari pengundian bagi PRN Sarawak dan hari penamaan calon pula ditetapkan pada 6 Dis, manakala hari pengundian awal pada 14 Disember.

Ketika ditanya mengenai situasi COVID-19 berkaitan PRN Melaka, beliau berkata kebiasaannya jika diadakan program atau perhimpunan besar, kesannya dapat dilihat dalam 10 hari selepas program diadakan.

“PRN Melaka baru sahaja selesai, kita mungkin tunggu beberapa hari lagi sebeum kita melihat sekiranya ada trend kenaikan mendadak,” katanya. – Bernama


Sultan Mizan rasmi Mushaf Sultan Mizan Zainal Abidin

KUALA TERENGGANU, 2 Zulhijjah 1444H, Rabu – Sultan Terengganu, Sultan Mizan Zainal Abidin hari ini berkenan merasmikan Mushaf Sultan Zainal Abidin yang menerapkan seni hiasan beridentitikan Terengganu.

Baginda bertitah sebuah pasukan khas yang terdiri daripada lima penulis khat anak tempatan dan seni hiasan telah dilantik untuk menghasilkan Mushaf Sultan Mizan Zainal Abidin yang mengambil masa tiga tahun untuk disiapkan.

Mushaf dan mashaf merujuk kepada naskah al-Quran yang bertulis tangan.

Sultan Mizan bertitah penghasilan Mushaf Sultan Mizan Zainal Abidin adalah yang terbaharu selepas penulisan terakhir oleh Almarhum Sultan Zainal Abidin III pada 1890, iaitu kira-kira 120 tahun lepas.

“Al-Quran adalah kalamullah, rahmat beserta hidayah di dunia dan akhirat. Sejak detik ia (Al-Quran) diturunkan hingga kini, usaha mempelajari, membaca, menulis dan menyebarkannya berlangsung tanpa henti.

“Sesungguhnya penulisan Al-Quran ini adalah usaha terpenting dan pemeliharaan syariat Allah S.W.T yang perlu menjadi keutamaan umat Islam sama ada penguasa mahu pun rakyat,” titah baginda pada Majlis Perasmian Mushaf Zainal Abidin di Istana Syarqiyyah di sini, hari ini.

Turut berangkat Sultanah Terengganu, Sultanah Nur Zahirah dan Yang Di-Pertuan Muda Terengganu, Tengku Muhammad Ismail yang diiringi Menteri Besar, Datuk Seri Dr Ahmad Samsuri Mokhtar.

Titah baginda, kesultanan Terengganu sejak dahulu lagi amat sinonim dan tersohor dalam menaungi aktiviti penghasilan mushaf, dan ia bukan sekadar penulisan, malah turut diakui pengkaji mempunyai keunikan dan motivasi dengan nilai tersendiri

“Susunan tulisan umpamanya, lebih kemas dan mewah dengan hiasan perada emas,” titah baginda. -Bernama


Pelik! Masjid ditutup tapi program maksiat dibenarkan

BANGI, 7 Rabiulakhir 1442H, Isnin – Pelik tatkala pandemik COVID-19 terus menyerang negara, program hiburan maksiat yang mengundang bala masih lagi dibenarkan.

Sedangkan masjid dan surau khususnya di Selangor masih tidak dibuka kepada umum walhal jemaah antara yang paling disiplin menjaga prosedur operasi standard (SOP).

Mengambil maklum isu seorang penyanyi lelaki yang disahkan positif jangkitan COVID-19, Jawatankuasa Gerakan Massa Pemuda Ikatan Muslimin Malaysia, Mohd Soufi Anual menyarankan, lebih baik tutup sahaja apa-apa bentuk program maksiat yang ada.

“Ramai kalangan rakyat Malaysia begitu marah bila mana SOP Majlis Keselamatan Negara (MKN) tidak konsisten. Malah, menutup mata atas beberapa segmen kononnya terjaga dan mematuhi SOP ketat.

“Sedangkan banyak gambar tersebar menunjukkan segmen hiburan tersebut langsung tak ketat pun jaga SOP. Bila diberi ruang, maka pasti banyak yang akan langgar saja,” katanya menerusi hantaran di Facebook, hari ini.

Dengan perkembangan terbaharu itu, Mohd Soufi mempersoalkan mengapa program hiburan maksiat yang mengundang bala dibenarkan.

“Bukankah sepatutnya banyakkan aktiviti agama, mohon munajat beramai-ramai agar musibah segera diangkat oleh pemilik alam Yang Maha Berkuasa?

“Kenapa pula masjid surau di Selangor masih tak dibuka kepada umum? Walhal jemaah masjid dan surau antara yang paling disiplin jaga SOP.

“Dan di kala inilah, program munajat beramai-ramai ini yang perlu diperbanyakkan agar Allah merahmati dan meredhai kita semua,” katanya.


Jalan Simpang Pulai-Cameron Highlands masih ditutup

IPOH, 11 Jamadilawal 1443H, Khamis – Laluan Persekutuan FT185 Jalan Simpang Pulai-Cameron Highlands Seksyen 27 di sini masih ditutup sepenuhnya kepada semua kenderaan kerana masalah cerun akibat hujan lebat berterusan.

Jabatan Kerja Raya (JKR) Daerah Kinta dalam notis pemberitahuan melalui laman Facebook rasminya berkata pemeriksaan oleh Cawangan Pakar pada hari ini mendapati keadaan cerun masih belum selamat untuk dilalui kenderaan sehingga kerja-kerja pembersihan runtuhan tanah dijalankan sepenuhnya.

“Notis penutupan ini disambung bermula dari hari ini sehingga ke tarikh yang akan dimaklum kelak.

Pengguna jalan raya boleh menggunakan laluan alternatif Jalan Persekutuan FT059 Jalan Tapah-Cameron Highlands untuk jalan perhubungan sementara. Kesulitan amatlah dikesali,” kata JKR Daerah Kinta dalam kenyataan itu.

Katanya pengguna jalan raya diingatkan untuk merancang perjalanan dan mematuhi arahan papan tanda keselamatan di tapak serta pihak berwajib.

Pada 2 Disember lepas, dua maut selepas kenderaan dinaiki iaitu Toyota Alphard dan sebuah lori tertimbus dalam runtuhan tanah menyebabkan laluan berkenaan ditutup kepada semua kenderaan. – Bernama


Petugas SPR dalam kalangan guru sedia laksana tugas

BESTARI JAYA, 17 Zulhijjah 1444H, Khamis – Guru sekolah yang dilantik sebagai petugas Suruhanjaya Pilihan Raya (SPR) di enam negeri yang akan mengadakan Pilihan Raya Negeri (PRN) bulan depan, sudah bersedia melaksanakan tanggungjawab berkenaan, kata Menteri Pendidikan Fadhlina Sidek.

Beliau berkata, segala perkara berkaitan termasuk jumlah guru yang bakal bertugas dan sekolah yang akan digunakan pada PRN itu, sudah diselesaikan pihak Kementerian Pendidikan (KPM).

“Apa yang penting kita memang sudah membuat persiapan dan pengumuman lanjut akan dibuat secara berperingkat,” katanya kepada pemberita selepas merasmikan Perpustakaan Peringatan Siddiq Fadzil di Perpustakaan Universiti Selangor (Unisel) di sini hari ini.

PRN yang melibatkan Kedah, Kelantan, Terengganu, Pulau Pinang, Selangor dan Negeri Sembilan dijalankan serentak dengan 12 Ogos ditetapkan sebagai tarikh pengundian, manakala penamaan calon pada 29 Julai dan pengundian awal pada 8 Ogos.

Sementara itu, Fadhlina yang juga Ketua Wanita Parti Keadilan Rakyat (PKR) berkata. proses pemilihan calon wanita PKR untuk diketengahkan pada PRN, telah selesai namun belum dimuktamadkan.

“Kita sedang memuktamadkan calon wanita kita (PKR) dalam mesyuarat khas. Kita perjuangkan untuk kuota 30 peratus, dapat lebih kita bertanding lebih,” katanya.

Dalam perkembangan lain, Fadhlina berkata KPM belum membuat sebarang keputusan konklusif bagi mengembalikan peperiksaan Ujian Pencapaian Sekolah Rendah (UPSR) dan Pentaksiran Tingkatan Tiga (PT3).

Mengenai program hari ini pula, beliau menzahirkan kesyukuran atas usaha Unisel mewujudkan perpustakaan peringatan atas nama Allahyarham bapanya yang akan menempatkan kira-kira 10,000 buku dan bahan ilmiah. – Bernama


PRN Melaka: Undi calon muda berwibawa jaga agama, bangsa

BANGI, 14 Rabiulakhir 1443H, Jumaat – Kurang 24 jam lagi tarikh pengundian Pilihan Raya Negeri (PRN) Melaka ke-15 akan berlangsung.

Pastinya, seluruh negara ternanti-nanti keputusan pilihan raya susulan pertembungan pelbagai penjuru di 28 kerusi DUN Melaka.

Meskipun ramai yang bertanding, pengundi Melaka diharap dapat memilih calon yang paling berwibawa sebagai wakil rakyat.

Prof Dr Ridhuan Tee Abdullah berkata, negara memerlukan calon muda berwibawa untuk menjaga kepentingan agama, bangsa dan negara.

“Umat Islam perlu bijak dan berstrategi. Meskipun ramai yang bertanding, fokus hanya kepada satu calon sahaja berhadapan dengan ultra kiasu. Pilih dalam kalangan mereka, calon yang paling berwibawa, mampu melakukan perubahan, bukan cakap tak serupa bikin.

“Jika strategi tidak betul, pasti akan jatuh ke tangan ultra kiasu. Justeru, fokuskan kepada satu.

“Pilihlah pemimpin muda berjiwa besar dan mempunyai latar belakang yang baik,” katanya dalam kenyataan.

Mengulas lanjut, Ridhuan Tee berkata, meskipun pertandingan kali ini menyaksikan sehingga enam penjuru, namun tidak banyak pilihan untuk rakyat Melaka.

“Pertembungan sesama saudara seagama. Ultra kiasu bertepuk tangan.

“Perpecahan yang tidak dapat dibendung. Apakah perkara yang sama akan berlaku menjelang PRU15 nanti?

“Persoalannya, bagaimana menghadapi situasi seperti ini? Perlukah undi berpecah sehingga menyebabkan memenangkan ultra kiasu?,” soalnya.

Dilaporkan berlaku saingan enam penjuru di tiga kerusi DUN, manakala pertandingan lima penjuru di lima kerusi DUN.

Selain itu, pertandingan tiga penjuru pula membabitkan 11 kerusi DUN, manakala empat penjuru direkodkan di sembilan kerusi DUN.

PRN kali ini menunjukkan tiga koalisi utama – Barisan Nasional (BN), Pakatan Harapan (PH) dan Perikatan Nasional (PN) – meletakkan calon di semua 28 DUN, dan pada masa sama ramai calon Bebas masuk bertanding.


Permohonan tangguh bayaran balik PTPTN mulai 20 Januari

PTPTN dalam satu kenyataan hari ini, memaklumkan, tiada sebarang dokumen sokongan diperlukan ketika permohonan.

“Penangguhan bayaran balik pinjaman PTPTN akibat bencana banjir ini akan diberikan untuk tempoh tiga bulan bermula pada bulan sama kelulusan permohonan diberikan PTPTN dan dua bulan ke hadapan antara Januari hingga Mei 2021.

“Kelulusan penangguhan akan dimaklumkan kepada peminjam melalui e-mel yang dikemukakan dalam tempoh tiga hari bekerja dari tarikh peminjam mengemukakan permohonan,” menurut kenyataan itu.

Peminjam juga  diingatkan untuk mengemas kini maklumat perhubungan yang tepat dan terkini bagi memastikan maklumat kelulusan permohonan penangguhan itu dapat disampaikan kepada peminjam.

Untuk maklumat dan pertanyaan lanjut, peminjam boleh menghubungi talian mesra PTPTN melalui talian 0321933000 yang beroperasi dari Isnin hingga Jumaat, pukul 9 pagi hingga 5 petang atau melayari portal rasmi www.ptptn.gov.my di ruangan soalan lazim.

Perdana Menteri Tan Sri Muhyiddin Yassin pada Isnin lepas mengumumkan Pakej Bantuan Perlindungan Ekonomi dan Rakyat Malaysia (PERMAI) berjumlah RM15 bilion, yang turut memberikan penangguhan bayaran balik kepada peminjam PTPTN yang terjejas akibat banjir.

Sementara itu, Pengerusi PTPTN Wan Saiful Wan Jan berkata, semua pegawai di PTPTN harus memastikan proses mendapatkan penangguhan ini berjalan dengan kaedah yang paling mudah dan berkesan untuk rakyat.

“Kita tidak mahu birokrasi yang berlebihan dalam melaksanakan program bantuan ini,” katanya. -Bernama


Hamas berjaya tembak 7 tentera rejim pengganas dalam jarak dekat

GAZA, 1 Jamadilawal 1445H, Rabu – Gerakan Perjuangan Islam Palestin (Hamas) memaklumkan berjaya menembak mati tujuh tentera rejim pengganas di Semenanjung Gaza, lapor agensi Anadolu.

Briged Qassam dalam kenyataan berkata, rejim pengganas itu dibunuh oleh pejuangnya daripada jarak sifar di utara kota Gaza.

Malah, pejuang sayap itu juga berjaya menyerang tiga kereta kebal Israel, tiga perisai dan sebuah pengangkutan kakitangan rejim berkenaan di barat Gaza.

Bagaimanapun, sehingga kini tiada maklum balas daripada rejim berkenaan berhubung serangan berkenaan yang didakwa Hamas.

Semalam, dua lagi rejim pengganas terbunuh di Gaza, menjadikan jumlah kematiannya kepada 47 sejak Israel memperluaskan operasi daratnya di wilayah yang disekat pada 7 Oktober.

Sehingga kini 11,240 rakyat Palestin yang syahid termasuk lebih 7,800 wanita dan kanak-kanak dan lebih 29,200 yang cedera dalam serangan udara dan darat rejim yang menyerang sejak 7 Oktober lalu.

Dalam pada itu, ribuan bangunan termasuk hospital, masjid dan gereja juga musnah dalam serangan berkenaan. – Agensi


Eksport gas Russia ke Turki turun ke tahap terendah sejak 90-an

ANKARA, 18 Muharram 1442H, Ahad – Eksport gas Russia ke Turki menurun ke tahap terendah sejak tahun 1990-an ekoran harga yang tinggi dan pencarian pasaran alternatif, lapor Anadolu Agency.

Akhbar Rusia Kommersant menulis laporan dengan judul ‘Berakhirnya Pasaran Turki’, dengan jangkaan bahawa eksport gas Russia ke Turki bakal menurun hingga lapan atau sembilan bilion meter padu.

Menurut akhbar Rusia, ini adalah tahap eksport gas Russia yang paling rendah ke Turki sejak tahun 1990-an.

Akhbar tersebut menyatakan beberapa sebab untuk situasi ini, termasuk kenaikan harga gas Russia berikutan kejatuhan pesawat tempur negara itu oleh Turki, serta pembinaan dua stesen baru Turki untuk mengimport gas cair.

Di samping itu, akhbar tersebut menyatakan bahawa penemuan gas di perairan Turki di Laut Hitam dianggap sebagai tawar-menawar baharu ketika merundingkan kontrak gas yang berpotensi dengan Russia.

Agensi Anadolu melaporkan, Turki memasuki kelab global pengeluar gas ketika mengumumkan penemuan gas baru, yang dianggarkan 320 bilion meter padu di Laut Hitam dua minggu yang lalu, sambil menambah bahawa ada harapan untuk lebih banyak penemuan di Mediteranian tidak lama lagi. – Agensi


Remaja Palestin mangsa ke-28 terbunuh di Jenin angkara Zionis

RAMALLAH, 4 Zulhijjah 1443H, Isnin – Seorang remaja Palestin meninggal dunia semalam selepas ditembak tentera pengganas Israel ketika serbuan dibuat di sebuah bandar berhampiran Jenin pada malam sebelumnya.

Menurut Kementerian Kesihatan Palestin, Kamal Alawna, 17, cedera parah akibat ditembak di perut dan tangan kanannya ketika konfrontasi yang tercetus di Jabaa, selatan bandar Jenin di Tebing Barat pada malam Sabtu.

Pengarah Hospital Ibn Sina Jenin, Jani Abu Jukha berkata, Kamal tiba di hospital dalam keadaan kritikal dan meninggal dunia kerana kecederaannya itu, menurut agensi berita Palestin Wafa.

Tentera Israel telah melakukan operasi serbuan dan tangkapan hampir setiap hari di Tebing Barat yang dijajah sejak Mac lalu – sehingga sering membawa kepada kecederaan atau pembunuhan rakyat Palestin.

Baru-baru ini, tentera Israel menembak mati seorang lelaki Palestin berusia 25 tahun ketika serbuan dilakukan di Jenin.

Kematian Kamal menjadikan jumlah rakyat Palestin yang terbunuh di wilayah Jenin setakat tahun ini kepada 28, termasuk wartawan veteran Shireen Abu Akleh, yang ditembak mati oleh tentera Israel pada Mei ketika membuat liputan serbuan tentera di kawasan itu. – Agensi


55 peratus kes pembedahan tertunggak disasar selesai hujung tahun ini

MELAKA, 4 Zulkaedah 1443H, Sabtu – Jabatan Kesihatan Melaka menyasarkan untuk menyelesaikan kira-kira 55 peratus daripada jumlah pembedahan tertunggak yang mencecah ribuan kes ekoran penularan COVID-19, menjelang akhir tahun ini.

Pengarah Kesihatan negeri, Dr Rusdi Abd Rahman berkata, jumlah pembedahan tertunggak itu membabitkan tempoh antara awal Januari tahun lepas hingga awal Januari tahun ini.

“Tidak dinafikan kes pembedahan tertunggak memang banyak dan sebenarnya kita berdepan dengan bukan sekadar ratusan tetapi ribuan kes namun ia bukan hanya berlaku di Melaka tetapi di seluruh negara dan juga dunia ekoran penularan COVID-19 khususnya varian Delta.

“Namun pada tahun ini, Ketua Pengarah Kesihatan telah memberi mandat kepada semua pengarah kesihatan negeri supaya memberi tumpuan pada kes tertunggak ini agar ia dapat diselesaikan sebolehnya pada tahun ini dan Melaka telah memberi komitmen berkenaan,” katanya kepada pemberita di sini hari ini.

Beliau berkata demikian selepas Majlis Perasmian Wellness On Wheel (WOW) yang disempurnakan Exco Kesihatan dan Anti Dadah negeri, Dr Muhamad Akmal Saleh.

Mengulas lanjut, Dr Rusdi berkata, bagi menyelesaikan kes pembedahan tertunggak itu, 20 hingga 25 peratus kes berkenaan akan diserahkan kepada hospital swasta di negeri ini manakala 30 hingga 35 peratus kes pula akan diselesaikan di Hospital Melaka.

Beliau berkata, antara kekangan utama yang dihadapi untuk menyelesaikan kes pembedahan tertunggak tersebut ialah masa pengoperasian bilik bedah yang ditetapkan maksimum hanya sehingga lapan jam sehari.

Justeru, katanya secara purata hanya lapan pembedahan yang mengambil masa satu jam bagi setiap satu pembedahan boleh dilakukan sehari di dalam satu bilik bedah dan situasi itu memberi impak kepada jumlah pembedahan tertunggak.

“Oleh itu, kita telah mengenal pasti apa keupayaan yang ada dan pembedahan kecil seperti katarak dan telinga akan dilakukan di Hospital Alor Gajah atau Hospital Jasin.

“Pada setiap Sabtu pula, kita akan lakukan pembedahan khususnya melibatkan kes besar seperti pembedahan rahim dan kita juga buat pembedahan perdana dengan mengumpulkan pakar dari daerah atau negeri lain untuk membantu,” katanya. – Bernama


COVID-19: Dua hari sifar penularan tempatan, hanya 6 kes import

KUALA LUMPUR, 17 Zulkaedah 1441H, Khamis – Usaha mengekang penularan COVID-19 di negara ini terus menunjukkan hasil yang baik apabila sifar kes penularan tempatan direkodkan dalam tempoh 24 jam lepas, iaitu hari kedua berturut-turut.

Tiada kematian baharu turut direkodkan dalam tempoh sama, menjadikan jumlah kumulatif kes maut akibat wabak itu kekal 121 kes untuk hari ke-24 berturut-turut.

Ketua Pengarah Kesihatan Datuk Dr Noor Hisham Abdullah berkata, hanya enam kes baharu dilaporkan hari ini, kesemuanya kes import iaitu lima warga tempatan dan satu bukan warganegara yang merupakan pemastautin tetap.

“Ini menjadikan jumlah kumulatif kes positif COVID-19 di Malaysia ialah sebanyak 8,683 kes, sementara jumlah kes aktif dengan kebolehjangkitan COVID-19 ialah 63 kes,” katanya dalam kenyataan.

Beliau berkata, terdapat 13 kes telah pulih dan dibenarkan discaj pada hari ini, menjadikan jumlah kumulatif kes pulih sepenuhnya daripada COVID-19 sebanyak 8,499 kes atau 97.9 peratus daripada jumlah keseluruhan kes. -Bernama


Pakistan nafi tenteranya bantu Taliban di Afghanistan

ISLAMABAD, 20 Zulhijjah 1442H, Jumaat – Perdana Menteri Pakistan, Imran Khan membantah laporan bahawa pejuang tentera Pakistan telah melintasi sempadan ke Afghanistan untuk membantu Taliban dalam memerangi kerajaan Afghanistan.

“Ini adalah sangat mengarut”, kata Imran dalam wawancara dengan PBS NewsHour, Judy Woodruff.

Beliau juga menegaskan bahawa Pakistan telah mengalami penderitaan yang sangat berat dalam peperangan panjang melibatkan Amerika Syarikat (AS) di Afghanistan.

Beliau berkata, pihaknya tidak akan membenarkan AS mendirikan pangkalan di Pakistan untuk melakukan kerja perisikan atau menjalankan operasi pemberontakan.

“Kami tidak memiliki kemampuan untuk berperang lagi di dalam sempadan kami, mahupun sebarang keganasan di dalam negara kami.

“Ketika kami berada di puncak perang melawan keganasan, yang disertai Pakistan, berlaku pengeboman bunuh diri yang berlaku di seluruh negeri. Perniagaan runtuh, pelancongan runtuh. Jadi kita tidak mahu menjadi sebahagian daripada konflik,” katanya.

Imran berkata, Pakistan berusaha mendorong Taliban untuk berunding dengan AS supaya mengakhiri konflik di Afghanistan dan mengesyorkan hasil politik terbaik di Afghanistan iaitu membentuk ‘kerajaan inklusif’.

“Ini adalah penyelesaian terbaik. Tidak ada penyelesaian lain kerana langkah ketenteraan telah gagal,” katanya. – Agensi


SPRM bongkar sindiket rasuah agih kuota tiket penerbangan umrah

PUTRAJAYA, 19 Rejab 1444H, Jumaat – Suruhanjaya Pencegahan Rasuah Malaysia (SPRM) membongkar sindiket menentukan pengagihan kuota jumlah tempat duduk penerbangan bagi agensi-agensi pembekal perkhidmatan umrah dengan meminta rasuah kononnya berbentuk komisen.

Menurut sumber SPRM, enam individu yang terdiri daripada pengarah dan kakitangan syarikat pelancongan melibatkan enam syarikat ditahan dalam operasi khas di empat negeri iaitu Wilayah Persekutuan Kuala Lumpur, Selangor, Johor dan Kedah semalam.

Kesemua lelaki berumur antara 34 hingga 55 tahun itu kemudiannya dibawa ke Ibu Pejabat SPRM di sini petang semalam.

Menurut sumber itu, sebuah syarikat terbabit telah dilantik oleh sebuah syarikat penerbangan antarabangsa sebagai ejen tunggal untuk mengurus dan mengagihkan kuota tempat duduk bagi setiap penerbangan mengerjakan umrah.

“Modus operandi sindiket ialah mengenakan bayaran rasuah berjumlah antara RM50 hingga RM250 bagi setiap kuota tiket bagi jemaah umrah.

“Bayaran ini bagi memastikan agensi-agensi umrah mendapat kuota tempat duduk dalam setiap penerbangan yang dijadualkan,” kata sumber.

Sumber berkata, sindiket itu dipercayai telah menjalankan kegiatan terbabit sejak 2018 dan dikatakan sebanyak 216,000 tiket telah diagihkan dengan bayaran rasuah sekurang-kurangnya berjumlah RM10.8 juta.

Sumber itu berkata agensi-agensi pelancongan umrah dikatakan terpaksa membayar kos tambahan berbentuk rasuah bagi memastikan kuota jemaah mereka mendapat tempat duduk penerbangan dan perkara ini dipercayai antara faktor harga tiket penerbangan umrah tinggi.

Sumber berkata kesemua yang ditahan kini direman selama empat hari bermula hari ini hingga Isnin depan (13 Februari) selepas Majistret Irza Zulaikha Rohanuddin membenarkan permohonan di Mahkamah Majistret Putrajaya di sini hari ini.

Siasatan dijalankan di bawah Seksyen 16 (a) Akta SPRM 2009, katanya.

Sementara itu, Ketua Pesuruhjaya SPRM, Tan Sri Azam Baki yang mengesahkan penahanan itu berkata, lebih ramai dijangka ditahan bagi membantu siasatan berhubung kes berkenaan.-  Bernama


Timbalan Pengerusi GTA sokong padu teks BM jadi versi rasmi Perlembagaan

BANGI, 18 Jamadilakhir 1444H, Rabu – Cadangan Peguam Negara, Tan Sri Idrus Harun supaya edisi Perlembagaan Persekutuan yang diterjemah ke Bahasa Melayu menggantikan teks asal dalam Bahasa Inggeris sebagai versi rasmi, perlu diberikan sokongan padu semua pihak bagi merealisasikan perkara berkenaan.

Timbalan Pengerusi Gerakan Tanah Air (GTA), Aminuddin Yahaya berkata, perubahan berkenaan bakal memberi impak besar kepada perundangan negara termasuk kedudukan perundangan syariah.

“Sebagai contoh, kes murtad Indira Gandhi dahulu, ‘kita kalah’ kerana tafsiran yang dibuat atas teks Perlembagaan Bahasa Inggeris yang menjadi teks sahih.

“Inilah masanya untuk kita angkat maruah kita kembali. Takkanlah Perlembagaan negara masih Bahasa Inggeris, menyisihkan Bahasa Kebangsaan,” katanya dalam kenyataan hari ini.

Beliau berkata demikian sebagai mengulas cadangan AG menggesa kerajaan supaya preskripsi Perlembagaan Persekutuan dalam bahasa Melayu dijadikan teks rasmi selaras perkara 160B Perlembagaan.

Idrus berkata, Perlembagaan Persekutuan perlu dicetak semula bagi memasukkan Perlembagaan bersejarah terkini mengikut 160A Perlembagaan Persekutuan.

Mengulas lanjut, Aminuddin berkata, walaupun perkara berkenaan masih di peringkat cadangan yang masih belum ada apa-apa sambutan dari pihak kerajaan, namun ia wajar dilihat kejayaan besar.

“Sebelum ini pelbagai pihak terutamanya dari pertubuhan-pertubuhan bukan kerajaan (NGO) Islam sekian lama memperjuangkan perkara ini melalui pelbagai siri penerangan, program, memorandum dan sebagainya,” katanya.

Malah, beliau mendedahkan ketika penglibatan dirinya sebagai Pengerusi Pertubuhan-Pertubuhan Pembela Islam (PEMBELA), agenda berkenaan sering dijadikan tumpuan perbincangan.

Pautan berkaitan;